En le temps de averyl e may , quant les prees e les herbes reverdissent e chescune chose vivaunte recovre vertue , beauté e force , les mountz e les valeyes retentissent des douce chauntz des oseylouns , e les cuers de chescune gent pur la beauté du temps e la sesone mountent en haut e s'enjolyvent , donqe deit home remenbrer des aventures e pruesses nos auncestres qe se penerent pur honour en leauté quere , e de teles choses parler qe a plusours purra valer . 
Seygnours , vous avez oy eynz ces houres qe Willam Bastard , duc de Normaundie , vynt ou grant gent e pueple santz nounbre en Engleterre e conquist a force tote la terre , e ocist le roy Heraud , e se fist coroner a Loundres , e si estably pees e leys a sa volenté , e dona terres a diverse gentz qe ou ly vyndrent . En ycel temps Yweyn Goynez fust prince de Gales , e si fust vailaunt e bon guerreour , e le roy le dota mout le plus . Cesty Yweyn out guasté tote la marche , e tote fust voyde de Cestre tanqe al mont Gylebert . Le roy se apparilla mout richement , e vint ou grant ost en le countee de Saloburs , e trova tote les villes arses de Cestre desqe a Saloburs , quar le prince clama tote la marche pur la sue e aportenaunte a Powys . 
Le prince se retret , quar yl ne osa atendre le roy . Le roy fust mout sages , e pensa qu'il dorreit les terres de la marche as plus vaylauntz chevalers de tut le ost pur ce qu'il devereynt defendre la marche de le prince a lur profit e al honour lur seignour le roy . Ly roy apela Rogier de Belehealme , si li dona tote la counté de Saloburs mout franchement , e si fust apellee counte palays . Rogier funda dehors la vylle de Saloburs une abbeye de Seynt Piere , e la feffa mout richement , e tint le counté a tote sa vie . Si comença un chastiel a Brugge , e un autre chastel comença en Dynan , mes yl ne les parfist poynt . 
Aprés qe Roger fust devyé , Robert , son fitz , avoit tote la countee de Saloburs , e Ernaud , son puysné fitz , avoit Penebroke . Ceux furent gentz trop demesurees e trop culvers , e grantment mespristrent countre lur seignour , le roy Henri fitz Willam Bastard , frere roy Willam le Rous , e parfirent le chastel de Brugge contre la defense le roy Henri , dont le roy Henri les desheryta e fist exiler pur tous jours , e dona lur terres a ces chevalers . Le chastel de Dynan e tut le pays entour devers la ryvere de Corve ou tut l'onour dona a monsire Joce , sun chevaler , e d'en aprés retint le surnoun de Dynan e fust apelé par tut Joce de Dynan . Cely Joce parfist le chastiel qe Roger de Belehealme en son temps avoit comencé , e si fust fort e vaylaunt chevaler . E si fust la ville bien longement apellé Dynan , qe or est apellee Ludelawe . Cesti Joce fist fere desouth la ville de Dynan un pount de pere e chaus outre la ryvere de Temede , en le haut chemyn qe va parmy la marche , e de Cestre desqe Brustut . Joce fist son chastiel de Dynan de tres baylles e le envyrona de double fossee , une dedens e une dehors . 
Le roy Willam Bastard aprocha les mountz e les vals de Gales , si vist une ville mout large , close jadys de hautz murs , qe tote fust arse e gastee , e par desouth la ville en une pleyne fist tendre ces pavylons , e la demorreit , ce dit , cele nuyt . Lors enquist le roy de un Bretoun coment la ville avoit a noun , e coment fust ensi gasté . « Sire , fet le Bretoun , je vous dirroy . Le chastiel fust jadys apellee chastiel Bran , mes ore est apelee la Vele Marche . Jadys vindrent en cest pays Brutus , un chevaler mout vaylaunt , e Coryneus , de qy Cornewayle ad uncore le noun , e plusours autres , estretz du lignage troyene , e nul n'y habita ces parties , estre tres lede gentz , grantz geans , dount lur roy fust apelee Geomagog . Cyl oyerent de la venue Brutus , e se mistrent en la voye a l'encountre , e al dreyn furent tous lé geantz occys , estre Geomagog , qe fust mervilous grant . Coryneus , le vaylant , dist que volenters luttreyt ou Geomagog , pur esprover la force Geomagog . Le geant , a la premere venue , enbraça Coryneus si estroitement qu'il debrusa ces trois costes . Coryneus se coroça , si fery Geomagog del pee qu'il chay de un grant roche en la mer , e si fust Geomagog neyé ; e un espirit del deble meyntenant entra le cors Geomagog e vynt en ces parties , e defendy le pays longement , qe unqe Bretoun n'osa habiter . E longement aprés , le roy Bran fitz Donwal fist refere la cité , redresser les murs , e afermer les grantz fosses , e fesoit burgh e grant marché , e le deble vint de nuyt , e oosta quanqe leynz fust , e pus en sa unqe nul n'y habita . » 
Le roy s'enmervyla mout . Payn Peverel , le fier e hardy chevaler , cosyn le roy , ad tot escoté , e dit qu'il asayereit cele nuyt la merveille . Payn Peverel se arma mout richement , e prist son escu lusant d'or ou une croys de asur endentee , e . xv . chevalers e autres sergauntz , e s'en ala en le plus halt paloys , e se herberga yleque . E quant fust anuyetee , le temps devynt si lede , neir , obscur , e tiele tempeste de foudre e tonayre qe tous iceux qe la furent devyndrent si enpourys qu'il ne purreint pur pour mover pié ne meyn , eynz cocherent a la terre come mortz . Payn , le fer , fust mout poury , mes s'enfia en Dieu , de qy yl porta le signe de la croys , e vist qe nul'aye n'avereit si de Dieu noun ; se cocha a la terre , e ou bone devocioun pria Dieu e sa mere Marie que ly defendreynt cele nuyt del poer de deble . A peyne out fyny sa preere , vynt le malfee en semblance Geomagog , e si porta un grant masue en sa mayn , e de sa bouche geta fu e fumee , dont la ville fust tot enluminee . Payn avoit bon espeir en Dieu , e se seigna de la croys , e hardiement asayly le malfee . Le malfee hauça sa mace , si vodra feryr Payn ; mes yl guenchy le coup . Le deble , par vertu de la croys , fust tut enpoury e perdy force , quar yl ne poeit adeser la croys . Payn le pursywy , qu'il ly fery de l'espee , qu'il comença crier , e chey tut plat a terre , e se rendy mat . « Chevaler , fet yl , vous m'avez vencu ne mie par force de vous meismes , eynz avez par vertue de la croys qe vous portez . - Dy moy , fet Payn , vous , lede creature , quy vous estes , e quey fetes en ceste ville ; je te conjur en le noun Dieu e de seynte croys . » Le malfee comença counter de mot en autre come le Bretoun out eynz dit , e si dit qe , quant Geomagog fust mort , meintenaunt il rendy l'alme a Belzebub , lur prince , e si entrat le cors Geomagog , e vynt en semblance de ly en ces parties , pur garder le grant tresor qe Geomagog aveit amassé e mys en une mesone qe yl avoit fet desouth la terre en cele ville . Payn ly demaunda quele creature yl fust , e il ly dist qe jadys fust aungle , mes or est par son forfet espirit de deble . « Quel tresour , fet Payn , avoit Geomagog ? - Buefs , vaches , cygnes , poons , chevals e totes autres bestes , tregettés de fyn or ; e si avoit un tor d'or , qe parmy moy fust son devyn , e en ly fust tote sa creance , e il ly dist ces aventures qe furent a venir ; e deus foyth par an soleynt les geantz honorer lur dieu , ce fust le tor d'or , dont tant or est amassee q'a merveille . E pus avynt qe tote ceste countré fust apellee la Blaunche Launde , e moy e mes compaignons enclosames la launde de haut mur e parfounde fosse , yssi qe nul'entré fust si noun parmy ceste ville , qe pleyne fust de mavoys espiritz , e en la lande feymes jostes e tornoyementz , e plusours vindrent pur vere les merveilles , mes unqe nul n'eschapa . Ataunt vynt un disciple Jhesu qe apelé fust Augustyn , e par sa predicacion nous toly plusors des nos , e baptiza gent , e fist une chapele en son noun , dont grant encombrer nous avynt . - Ore me dirrez , fet Payn , ou est le tresour dont avez dit . - Vassal , fait il , ne parlés mes de ce , quar yl destyne as autres ; mes vous serrez seignour de tut cet honour , e ceux qe vendrount aprés vous le tendrount ou grant estrif e guere . 

E de ta maunche issera 
Ly loup qe merveilles fra , 
Q'avera les dentz aguz , 
E de tous serra conuz 
E serra si fort e fer 
Qu'il enchacera le sengler 
Hors de la Blaunche Launde , 
Tant avera vertue graunde . 
Ly leopard le loup sywera 
E de sa cowe le manacera . 
Ly loup lerra boys e montz , 
En ewe meindra ou peschons 
E tresnoera la mer ; 
Environera cet ydle enter . 
Au dreyn veyndra le leopart 
Par son engyn e par son art . 
Pus en ceste lande vendra ; 
En ewe son recet tendra . » 
Qant l'espirit out dit ce , s'en issit du corps , e tiel puour avynt dont Payn quida devyer , e , quant passé fust , la nuyt enclarsyst , e le temps enbely , e les chevalers e les autres , q'enpourys furent , s'enveylerent , e mout s'enmervelerent de l'aventure qe lur aveit avenu . L'endemeyn fust la chose mostré al roy e a tot l'ost , e le roy fist porter le cors Geomagog , e gittre en un parfond put dehors la ville , e fist garder la mace , e la mostra longement a plusours pur la merveille q'ele fust si graunde . 
Ly roy s'en vet de yleqe e vent en une contré joygnant a la Blanche Launde , qe jadys fust a un Bretoun , Meredus fitz Beledyns , e delees si est un chastelet q'est apellee Arbre Oswald , mes or est apelee Osewaldestré . Ly roy apela un chevaler , Aleyn fitz Flael , e ly dona le chastelet ou tut l'onour qe apent , e de cely Aleyn vindrent tous les grantz seignours d'Engletere qe ount le sournoun de Fitz Aleyn . Pus cesti Aleyn fist enlarger mout le chastel . 
Ly roys passa la ryvere de Salverne , e vist le pays entour bon e bel , e apela un chevaler qe fust nee en Loreygne , en la cyté de Mees , qe mout fust renomee de force e de bealté e de corteysie , e sa enseigne fust de un samyt vermayl a deus poons d'or , e ly dona Alburburs ou tot l'onour q'apent . E issi dona ly roys a ces meillour chevalers e plus afiez totes les terres , chaces e fees de Cestre desqe a Brustut . 
Ly roy apela Payn Peverel , e ly dona la Blaunche Launde e foreste , guastyne , chaces e tut le pays . E si aveit une mote environee de marreis e de ewe , e la fyst Payn un tour bel e fort , e fust la mote apelee Wayburs , e si court une ryvere delees qe de Payn Peverel tint le noun , e si est apelee Peverel , mes pus fust apellee Pevereye . Le roy , quant issi aveyt establies ces terres , retorna a Londres e de Loundres a Normandie , e yleqe morust . Pus reigna en Engletere Willam le Rous , son fitz , e aprés ly Henri , son puysné frere , qe pus detint Robert Courtheose , son eyné frere , en prisone tote sa vye ; l'encheson ne vous serra ore dyte . 
Puys avynt qe Payn Peverel morust en son chastel en le Peeke , e Willam Peverel , le fitz sa soere , reçust e avoit tut l'eritage Payn . Pus cely Willam par coup d'espee conquist tote la terre de Morelas tanqe a l'ewe de Dee , Ellesmere , Maylour e Nauhendon . Cesty Willam fist en la Blanche Launde un tour , e le apela Blaunchetour , e la ville q'est entour est uncore apelee Blauncheville , en englois Whytyntone . En Ellesmere fist un autre tour , e sur l'ewe de Keyroc un autre . Willam avoit deus beles neces , Eleyne , la eynsné , e Melette , la puysné . E si maria Eleyne al fitz Aleyn , e dona ou ly en mariage tote la terre de Morlas desqe Keyroc . Melette d'assez fust la plus bele , e pur sa bealté fust mout desirree , mes nul ne ly vynt a gree . Willam la enresona e pria qe ele se descovereit a ly s'yl y avoit en la terre nul chevaler qe ele voleit prendre a baroun , e si nul tel y fust , yl la eydereit a son poer . « Certes , sire , fet ele , yl n'y a chevaler en tot le mound qe je prendroy pur richesse e pur honour de terres ; mes , si je jamés nul averoy , yl serra bel , corteys e bien apris e le plus vaylant de son corps de tote la cristieneté . De la richesse ne fas je force , quar je le pus bien dire qe cely est riche qe ad qe son cuer desire . » Willam , quant ce oy , surryst e dist : « Bele nece , bien avez dit , e je vous ayderay a mon poer de tel seignour purchacer , e si vous dorray Blanchetour e quanqe apent ou tut l'onour , quar femme que ad terre en fee serra d'assez plus desirree . » Lors fist Willam une crié en meynte terre , en meynte cité : « Qe tous les chevalers de valours qe torneier veilent pur amours a la feste Seint Michel vienent a Chastiel Peverel , q'est en la Peeke , e le chevaler qe mieux fra , e le tornoy venkera , avera l'amour Melette de la Blaunche Tour , e sire serra e seignour de Blancheville e de tot l'onour . » Ceste criee fust tost depubliee par plusors terres . Guaryn de Meez , le vaylaunt , ne avoit femme ne enfant , mes manda a Johan , duc de la Petite Bretaigne , tot l'affere de ceste crié , e ly pria ayde e socours a cele bosoigne . Lu duc fust molt vaylant . Si avoit dys fitz chevalers , les plus beals e plus vaylantz de corps qe furent en tote la Petite Bretaygne , Roger , le eyné , Howel , Audwyn , Urien , Thebaud , Bertrem , Amys , Gwychard , Gyrard e Guy . Le duc maunda ces . x . fitz e . c . chevalers ou eux , bien mountés e de totes apparillementz richement aprestez , a son cosyn , Garyn de Mees , e yl les resçust a grant honour . Eneas le fitz le roy d'Escoce vint ou le conte de Morref e les Brutz , Donbars , Umfrevilles e deus . c . chevalers . Yweyn , le prince de Gales , vint a deus . c . escus , le duc de Borgoyne ou . iii . c . chevalers . Ydromor fitz le rey de Galewey vint ou . c . e . l . chevalers . Les chevalers d'Engletere sont nonbrez a . iii . c . Guaryn de Mees e sa compaignie se herbigerent en tentes , faitz en la foreste delees ou le tornoiement serroit , bien vestuz tot a volenté de un samit vermayl , e les destrés furent covertz tot a la terre au fuer de guere . Guaryn meismes , pur estre desconuz des autres , avoyt un crest de or . Lors resonerent lé tabours , trompes , busynes , corns sarazynes , qe les valeyes rebonderent de le soun . Lors comença le tornoy dur e fort . La poeit um vere chevalers reverseez des destrers , e meynte dure coupe donee e meynte colee . 
La damoisele e plusours dames furent monteez une tour , e virent la bele assemblé de chevalers e coment chescun se countynt . A descrivre les coupes e continances je n'ay cure , mes Guaryn de Meez e sa compaignie furent le jour lé meylours , plus beals e plus vaylauntz tenuz , e sur tous si fust Garyn le plus preysé en tous poyntz . Avynt qu'il avespry , e le tornoy pur la nuyt ne purra outre durer . Les chevalers s'en alerent a lur ostels . Guaryn e sa compaigne se tornerent privément a lur tentes en la foreste , e se desarmerent , e grant joie demenerent . E nul des autres grant seignours ne savoient ou yl devyndrent ne qy yl furent , tant se countindrent coyement , mes de tous furent desconuz . 
L'endemeyn crié fust partot une joste . Ataunt vynt Garyn as jostes , vestu de foyle de ere tot vert , hors de la foreste , come cely qe fust aventurous e tot desconu . Quant le duc de Borgoyne l'ad veu , meyntenant ly corust sur , e ly fery grant coup de une lance . Guaryn le refery , qu'il tribucha de le chyval enmy la place , pus un autre , pus le tierce . Melette de la Blanche Tour ly manda son gant , e pria qu'il la defendist . Yl dit qe si freit a son poer , e si se repeira a la foreste , e se arma de ces armes vermails , e vint ou ces cornpaignons en le champ , e si venqui le tornoy , e purprist le champ pur totes les gentz qe la vyndrent , dount jugement se prist entre tous les grantz seignours e herrautz e disours , qe Guaryn , qe fust le chevaler aventurous , a resoun avereit le pris del tornoy e Melette de la Blaunche Tour ; e yl a grant joie la prist , e la dammoysele ly . Si maunderent le evesqe de la countré e , veaunt touz , les ad esposé . Willam Peverel tint une feste mout riche a les esposayles , e , quant la feste fust departy , Guaryn prist sa mulier e sa compagnie , e s'en alerent a Blauncheville , e demorent yleqe a grant joie quaraunte jours . Donqe repeyrerent les dys freres ou lur . c . chevalers a Bretaigne le Menure ; mes Gwy , le puysné frere , remist en Engletere , e conquist par coup d'espee meyntes beles terres , e si fust apelee Gwy le Estraunge , e de ly vindrent tous les grantz seignours de Engletere qe ount le sournoun de Estraunge . 
Gwaryn de Meez tint longement a grant honour la seignorie de Blaunchevile , mes Yervard le fitz Yweyn , prince de Gales , ly fesoit grant damage , ocist ces gentz , destruit ces terres . Atant asistrent jour de bataylle ou meynt prodhome perdy la vye . Al dreyn torna la perte a Yervard , quar yl perdy plusours de ces gentz , e guerpist le champ , e s'en fuist a deshonour . Lors mist Guaryn un chevaler mout fort e vaylant , Gwy le fitz Candelou de Porkyntone , a garder l'onour de Blauncheville e ces autres terres . 
Avynt qe la dame enseynta . Quant fust delyvres a l'houre qe Dieu ordyna , apelerent l'enfaunt Fouke . E quant l'enfant fust de set anz , si le manderent a Joce de Dynan pur aprendre e noryr , quar Joce fust chevaler de bone aprise . Joce le resçust a grant honour e grant cherté , le norry en ces chambres ou ces enfauntz , quar yl avoit deus fyles , dont la puysné fust de meyme l'age qe Fouke fust , e si fust apelee Hawyse ; la eynsnee fust apelee Sibylle . A ycel temps grant descord e guere fust entre sire Joce de Dynan e sire Water de Lacy , qe donqe sojorna mout a Ewyas , pur quel descord meint bon chevaler e meynt prodhome perdy la vye , quar chescun corust sur autre , arderent lur terres , preierent e robberent lur gentz , e meinte autre damage fyrent . Quant Fouke fust de . xviii . ans , molt par fust beals , fortz e grantz . 
Un jour de esté , sire Joce leva matin , si mounta un tour enmy son chastiel pur survere le pais , e regarda vers la montaigne q'est apelee Whyteclyf , e vist les champs covertz de chevalers , esquiers , serjauntz e vadletz , les uns armés sur lur destrés , les uns a pié , e oyt les chyvals hynnyr , e vist les healmes relusantz . Entre queux vist yl la banere sire Water de Lacy , reflambeaunt novel d'or ou un fes de goules parmy . Lors escrie ces chevalers , e les comanda armer e mounter lur destrers , e prendre lur arblasters e lur archers , e aler al pount desouth la vile de Dynan , e gar der le pount e le gué , qe nul n'y passast . Sire Water e sa gent quiderent passer seurement ; mes les gentz sire Joce les unt russhé arere , e plusours d'ambepartz sunt naufrez e tuez . Atant vynt sire Joce e sa banere tote blaunche d'argent a trois lyons d'asur passauntz coronez d'or , ou ly . v . c . qe chevalers , qe serjantz , a chyval e a pee , estre les borgoys e lur serjantz , qe bons furent . Donqe a grant force passa Joce le pount , e hurterent Ics ostz corps a cors . Joce fery Godebrand , qe porta la banere de Lacy , parmy le cors de une launce ; donqe perdy le Lacy sa banere . Atant la gent s'entreferirent , e plusours sunt d'ambepartz occis ; mes al Lacy avynt le pys , quar yl s'en vet fuaunt e desconfitz , e prent sa voie delees la ryvere de Temede . La dame ou ces filles e ces autre damiseles fust montee une tour , si unt veu tot l'estour , e prient Dieu devoutement qu'il salve lur seignour e ces gentz de anuy e de encombrementz . Joce de Dynan conust Water de Lacy par ces armes , e le vist fuaunt tout soul , quar yl aveit grant pour de perdre la vie . Si fert son destrer des esperouns , e passa mountz e vals , e en poy de oure ad ateynt le Lacy en une valee desouth le boys vers Champ Geneste ; si ly comaunda retorner . Le Lacy nully ne vist si sire Joce noun , e se retorna mult hardiement , e s'entreferirent durement , quar nul n'out cure de autre esparnier ; grantz coupes e fortz s'entredonerent . Joce sembla qe la medlé dura trop longement , hausa l'espee de maltalent , si fery le Lacy a l'escu qe tot le porfendy parmy , e ledement le naufra parmy le bras senestre . Joce l'assaut egrement e a poy qu'il ne le ust pris , quant sire Godard de Bruyz e deus chevalers ou ly vindrent socoure le Lacy . Sire Godard e ces compaignons mout hardiement asaylent sire Joce de tote partz , e yl se defent de eux come lyon . 
La dame e ces fyles en la tour veient lur seignour si demené q'a poyne pussent ester ; crient , palment e grant duel demeynent , quar jamés ne quident ver lur seignour en vie . Fouke le fitz Waryn fust remys en le chastel , quar yl ne fust qe . xviii . anz . Si oy le cry en la tour , monta hastivement , si vist sa dame e tous les autres ploure . Yl s'en ala a Hawyse , e demaunda quey ly fust , e pur quoy fesoit si mourne chere . « Tes tey , fet ele , poy resembles tu ton pere q'est si hardy e si fort , e vous estes coward e tous jours serrez . Ne veiez vous la mon seignour , qe grantment vous ad chery e suefment norry , est en peryl de mort pur defaute de ayde ? E vous , maveys , alez sus e jus seyntz , e ne donez ja garde . » Le vadlet , pur la repreofe qe ele avoit dyt , tot enrouy de yre e de maltalent , e s'envala meintenant de la tour , e trova en la sale un viel roynous haubert , e le vesty meyntenant a mieux qu'il savoit , e prist une grose hasche deneshe en sa mayn , si vynt a une estable qe ert delees la posterne par ount home vet vers la ryvere , e trova la un somer . Yl mounta meyntenant le somer , e s'en issist par la posterne , e passa bientost la ryvere , e vynt al champ ou son seignour fust abatu de son destrer , e en poynt de estre ocys , s'yl ne ust survenu . Fouke aveit un healme lede , e ly covry a poy les espaudles , e , a sa premere venue , fery Godard de Bruz , qe aveyt saysy son seignour , de sa hasche , e ly coupa l'eschyne del dors en deus meytés , e remounta son seignour . Fouke se torna vers sire André dé Preez , si ly dona de sa hache en le healme de blanc asser qe tut le purfendy desqe as dentz . Sire Ernalt de Lyls veit bien qu'il ne puet en nulle manere eschaper , quar yl fust forement naufré , e se rendy a sire Joce . Le Lacy se defendy , mes en poy de oure fust seysy . 
Ore est sire Water de Lacy pris e sire Ernalt de Lyls , e sunt menez outre la ryvere vers le chastel de Dynan . Donqe parla sire Joce : « Amys borgeis , mout estes fort e vaylant , e , si vous ne ussez esté , je usse esté pieça mortz . Je vous su mout tenuz e serroy pur tous jours . Vous demorrez ou moy , e je ne vous faudrey jamés . » Joce quida qu'il fust borgeis , quar borgeys relement ont vestu les armes , e ceus qe l'enfant avoit furent roynous e ledes . Donqe respount l'enfant e dit : « Sire , je ne sui nul borgeys ; ne me conussez poynt ? Je su Fouke , vostre norry . - Beal fitz , fet il , beneit seyt le temps qe je vous unqe nory , quar jamés son travayl ne perdra qe pur prodhome fra . » Atant amenerent sire Water e sire Ernalt en une tour qe est apelee Pendovre , e yleqe fisent mediciner lur playes , e garder a grant honour , e la dame e ces fyles e lur damoyseles chescun jour conforterent e solacerent sire Water e sire Ernalt de Lyls . 
Sire Ernald fust jevene bachiler e bel , e grantment fust suppris de l'amour Marioun de la Bruere , une mout gentile damoisele , e si fust la mestre chaunbrere la dame del chastiel de Dynan . Sire Ernald e la damoisele entreparlerent sovent , quar ele soleit chescun jour venir en la tour ou sa dame de conforter sire Water de Lacy e sire Ernald . Avynt qe sire Ernald , quant veyt temps , aresona la damoysele , e dit qe ele fust la chose qu'il plus ama , e qe tant est suppris de s'amour qe repos ne puet avoir jour ne nuyt , si ele ne se asente a ly , quar ele ly puet socours fere de tous ces anuys , e , si ele le voleyt fere , yl la freit seureté a sa volenté demeyne qe jamés nulle autre n'amera sy ly noun , e , al plus tost qu'il serreit delyvres , yl la prendreit a fenme . La dammoisele oy la bele promesse , e ly graunta fere sa volenté en totes choses , e prist seureté de ly qu'il la tendreit covenaunt de sa promesse . La damoisele les promit qe ele les eydereit en tous poyntz privément qu'il fussent delyvres de prisone , e prist towayles e lynceles , si porta en la tour , e les fist coutre ensemble e par els avala sire Water e sire Ernalt de la tour , e lur pria qu'il tenysent lur lealté e la promesse qe eux ly aveynt promys , e yl la dysent qe lealment se contendreynt a ly , sauntz fauser nul covenaunt , e la comanderent a Dieu . 
Sire Water e sire Ernalt tot souls alerent lur chemyn a pee , e a l'aube de jour vindrent a Ewyas , a le chastiel sire Water de Lacy , e , quant les gentz virent lur seignour seyn e heyté revenuz , ne fet a demaunder si lees furent , quar yl le quiderent aver perdus pur tous jours . 
Joce de Dynan leva matin , e s'en ala a sa chapele dedenz son chastel , qe fust fet'e dedié en l'onour de la Magdaleyne , dount le jour de la dedicattcion est le jour seynt Cyryac , e . lxx . jours de pardoun . Si oy le service Dieu , e , quant avoit ce fait , mounta le plus halt tour q'est en la terce bayle del chastel , qe or est apelé de plusours Mortemer ; e pur cele resoun ad le noun de Mortemer qe uns des Mortemers fust leynz bone piece en garde , Joce survist le pays ; rien ne vist si bien noun ; descendy de la tour , si fist corner a laver . E si maunda pur son prison , sire Water , quar tant honour ly feseit qe nul jour ne vodra laver ne manger eynz ly . Les prisouns furent quis partot : ce fust nyent , quar eschapez erent . Sire Joce ne fist nul semblant qu'il se repenty de lur aler , ne ja garde ne dona . 
Sire Water pensa qu'il se vengereit ou morreit . Maunda pur ces gentz d'Irlaunde , e prist souders , chevalers e autres , issi qe fort estour e dur assaut fust entre sire Water e sire Joce . Les countes e barons d'Engletere virent la grant mortalité e damage qe fust avenu , e uncore entre eux de jour en jour avynt ; pristrent un jour d'amour entre sire Water e Joce , e yleoqe furent totes grevances redressez , e les parties acordeez , e devant les grantz seignours furent entrebaysez . 
Joce de Dynan maunda ces letres a Waryn de Mees e Melette , sa bone dame , le piere Fouke l'enfaunt . Fouke fust auke brun , e pur ce fust pus apelé de plusours Fouke le Brun . Waryn e Melette e grantz gentz vindrent al chastel de Dynan , e furent resçu ileqe a grant honour e joie , e se enveiserent une symaigne . Joce molt corteisement parla a Guaryn , e ly dit : « Sire , fet yl , vous avez seynz un fitz qe je vous ay nory . J'espoir qu'il serra prodhome e vaylant , e serra vostre heir , sy yl vous survist , e je ay deus files qe sunt mes heyrs , e , si vous plust , vodrey je qe nous fussoms entrealiez par mariage , e donqe ne doteroms gueres nul grant seignour d'Engletere , qe nostre partie ne serreit meintenu a dreit e a resoun ; e , si vous le volez graunter , je vueil qe Fouke le Brun espouse Hawyse , ma puysné file , e qu'il seit heir de la meyté de tote ma terre . » Guaryn ly mercia molt de soun beal profre , e dit qu'il le grantereit tot a sa volenté demeyne . L'endemayn maunderent a Herford pur le evesqe , Robert de  [...] Le evesqe vint , e a grant honour fist les esposailles . Joce tint grant feste . xv . jours . 
Quant la feste fust departy , sire Joce e sire Guaryn e lur meynés s'en alerent vers Hertlande , quar yleqe vodreint sojorner une piece . Marion de la Bruere se feynist malade , e se cocha en son lyt , e dit qe si malade fust qe ele ne se poeit mover si noun a grant peyne , e demora al chastel de Dynan . Joce comanda qe ele fust guardé tot a talent , e , pur doute de le Lacy e autres gentz , seudea . xxx . chevalers e . lx . dis serjantz e vadletz , e les bayla son chastel a garder tanqe a son repeyr'en le pays . Quant Joce fust passé , l'endemein manda Marion son message a sire Ernalt de Lyls , e ly pria , pur la grant amisté qe entre eux fust , qu'il n'obliast les covenauntz qe entre eux sunt affermez , e qu'il viegne hastivement parler ou ly a le chastel de Dynan , quar le seignour e la dame e la force de lur meynage sunt vers Hertlande , e qu'il vienge a meisme le lu ou dreyn s'en ala de le chastel . Quant sire Ernalt avoit oy le mandement sa amie , meyntenant remanda meisme le messager , e pria pur s'amour qe ele mesurast la hautesse de la fenestre par ount yl issist dreyn de le chastel , e quele gentz e quantz e quele meisnie lur seignour avoit lessé derere ly si remandast par ledit messager . La damoisele , qe nul suspecioun de tresoun n'aveit , prist un fyl de say'e le vala parmy la fenestre desqe la terre , e tot l'estre del chastiel maunda a sire Ernalt . Donqe remanda sire Ernalt a sa amie qe le quarte jour avant houre de mie nuyt serreit a ly , a meisme la fenestre par ont yl passa , e la pria qe ele ly atendist yleqe . 
Sire Ernalt de Lyls fist fere une eschiele de quyr de meisme la longure de le fyl de saye qe s'amie ly maunda . Donqe s'en ala sire Ernalt a soun seignour sire Water de Lacy , e ly counta qe Fouke le fitz Waryn de Mees avoit esposé Hawyse la fille sire Joce de Dynan , e qe sire Waryn e sire Joce aveyent lessé garnesture en le chastel de Dynan , e furent alez vers Hertlande pur quere souders , e pur assembler yleqe lur gentz , e pur auner host e pueple santz nombre . « E , quant tut l'ost serra assemblé , meyntenaunt vendront a Ewyas , e ardrount e prendront vos terres , e , si yl poent vostre corps prendre , vous serrez detrenché en menu pieces , e vous e les vos desherytez pur tous jours , e ce me mande cele qe vous bien savez , quar ele siet e ad oy la verité . » Quant sire Water entendy la novele , devynt tut pal pur angoise , e dit : « Certes , je ne pus crere qe sire Joce me freit tiele deceyte , depus qe nous sumes acordeez e , veantz plusours , entrebayseez , e je harrey mout qe nos piers diseynt qe le acord serreit enfreynt endreit de moy , e sire Joce est tenuz leal chevaler . - Sire , fet sire Ernalt , vous estes mon seignour ; je vous garny de vostre damage , quar je say la verité par cele qe ad oy le consayl , e ne ditez mie autrefoyz qe je savoy vostre damage , e ne le vous vodray garnyr , ne qe je vous ay menty ma fey . » Sire Water devynt molt pensyf , e ne savoit nul bon consayl sur cele bosoigne . Atant dit : « Sire Ernalt , qei me loez vous de fere ? - Sire , fet yl , creez mon consayl , si frez bien . Je irroy meismes ou ma compagnie , si prendroy par engyn le chastiel de Dynan , e , quant sire Joce avera sayly de soun recet , il vous grevera le meynz , e se retrerra de sa pensee , e partant poez estre vengé de ly de le hounte qu'il nous ad sovent fait ; e , sire , pensez qe , seit ce a droit ou a tort , home se deit de son enymy venger . » Sire Water del tot se mist en le consayl sire Ernalt , e quida qu'il ly aveit dit veir de quanqu'il avoit dyt ; mes yl menti come faus chevaler . 
Sire Ernalt apparilla sa compaignie , qe grant fust , quar yl avoit en sa compagnie , qe chevalers , esquiers e serjauntz , plus qe myl , e vynt al chastiel de Dynan par nuyt , e fist partie de sa compagnie demorer en le boys pres de Whyteclyf , e partie enbucher desouth le chastiel en les gardyns . La nuyt fust mout obscure , quar yl ne furent aparçu de gueyte ne de autre . Sire Ernalt prist un esquier qe porta la eschiele de quyr , e s'en alerent a la fenestre ou Marion les attent , e , quant ele les vist , unqe ne fust si lee . Si en vala jus une corde , e traist sus la eschiele de quyr , si la ferma a un kernel de le mur , e Ernalt monta bien e legerement la tour , e prist sa amye entre ces bras , e la beysa , e fyrent grant joie , e s'en alerent en une autre chambre , e soperent e pus alerent cochier , e si lesserent la eschiele pendre . L'esquier qe la porta ala por les chevalers e la grant compaignie qe furent enbuchez en le jardyn le seygnour e aylours , e les amena a l'eschiele , e . c . homes , bien armés , mounterent par l'eschiele de quyr , e s'en avalerent de la tour de Pendovre , e s'en alerent par le mur derere la chapele , e troverent le geyte somoilant quar yl devynt tut pesant contre la mort , e ly pristrent meyntenant , e ly vodreynt aver ruee jus de son tour en la parfonde fosse , e yl cria mercy , e pria qu'il ly vodreynt soffryr sifler une note avaunt qu'il morust , e yl ly granterent . Mes yl le fist pur ce qe les chevalers de leynz se devereynt garnyr , mes ce fust tut pur nient . Tant come il sifla , tut le plus de les chevalers e serjauntz furent decoupees . Brayerent e crierent en lur lytz qe Dieus poeit aver pité , mes lé compaignons sire Ernalt furent santz pieté , quar quanqe leynz fust mistrent a lede mort , e meynte lyncele , qe fust blanche a seyr , tot fust enrouy de sang . Al dreyn ruerent le gueyte en la parfonde fosse , e rompi le col . 
Marion de la Bruere cocha deleez son amy , sire Ernalt , e rien savoit de la treson qe sire Ernalt avoit fet . Si oy grant noise en le chastiel , leva del lit , e regarda jus en le chastiel ; oyt la noyse e le cry dé naufrez , e vist chevalers armeez e les blanks healmes e haubercz . Meyntenant aparçust qe sire Ernalt ly avoit desçu e trahi ; si comença mout tendrement a ploure , e dit pytousement : « A ! las , fet ele , qe unqe nasquy de mere , quar par mon forfet ad mon seignour sire Joce , qe suef me norry , perdu son chastel e sa bone gent , e , si je ne usse esté , rien ne fust perdu ! A ! las , qe je unqe cru cest chevaler , quar par son losenge m'ad yl desçu e mon seygnour , de cuy plus me est ! » Marion , tote ploraunte , saka l'espeye sire Ernalt , e dit : « Sire chevaler , esveyllez vous , quar estrange compaignie avez amené en le chastiel mon seignour santz congié . Mes qe vous , sire , e vostre esquier fussez par moy herbygez , les autres , qe seyntz par vous sunt , ne furent mes , e depus qe vous me avez desçu , vous ne me poez a reson blamer , si je vous renke service aprés vostre desert . Mes jamés ne vous avanterez a nulle amye qe vous averez , qe par ma deceyte avez conquis le chastiel de Dynan e le pays . » Le chevaler se dresça en estant . Marion de la espeye qe ele tynt trete en sa mayn fery le chevaler parmy le cors , e si morust le chevaler meyntenant . Marion savoit bien qe , si ele fust prise , ele serreit lyvré a male mort , e ne savoit qe fere , mes se lessa cheier a une fenestre devers Lyneye , si rompy le col . 
Les chevalers qe furent en le chastel defermerent les portes , e s'en alerent en la vyle , e overyrent la porte de Dynan vers la ryvere , e fyrent totes lur gentz entrer . Si mistrent au fyn de chescune rywe en la vyle grant nombre de gentz , e fyrent esprendre la vile de fu , e en chescune rywe fyrent deus feus . Les borgeys e les serjauntz de la vyle , quant vyrent le feu , leverent des lytz , les uns nuz , les uns vestuz , e ne saveint qe fere , quar tut furent a poy forsenez . Les chevalers e les esquiers de Lacy les corurent sur , si les decouperent e ocistrent espessement . Les borgois ne se poeynt ne saveynt defendre , quar tous qe trovez furent , furent detrenchez ou ars en le feu . Les damoiseles alerent par les veneles , vyrent lur pieres e lur freres gisir , detrenchez , par les rywes , s'engenulerent , prierent mercy e pardon de vye . Ce fust pur nient , a ce qe l'estoyre dyt : homes , femmes e enfauntz , jeovenes e grantz , tous furent ocys ou de arme ou de feu . Ataunt vynt le jour ; donqe manderent a lur seignour qu'il ou tot son poer venist al chastel de Dynan , e si fist yl , e fist mettre sa banere sur le Pendovre en signe de victorie , qu'il aveit conquis ce qu'il eyns fust en prison mys ; mes la vile , e quanqe fust leyns , fust arse a neyrs charbouns . 
Quant la novele vynt a sire Joce e Guaryn de Meez , mout dolent , triste e morne furent . Si manderent partot a lur parentz , amys e a lur gentz demeyne , issi que yl aveient dedenz une moys set myl de bone gent bien apparillez , e vindrent a Chastel Key , qu'est fermé desuz un tertre , une lywe de voye de Dynan . Mes Chastel Key fust viel a ycel'houre , e les portez furent porrys , quar nulle gent ne le aveyent habitee . c . ans avaunt , quar Key , le seneschal monsire Arthur le roy , le avoit fet , e tot le pays a ly fust apendant , e le noun de ly uncore tient , quar la gent du pays le apelent Keyenhom . Joce e Garyn e Fouke le Brun ou lur gent l'endemeyn vont vers le chastiel de Dynan , si le assailent mout egrement de tote partz . Sire Water e ces chevalers defendent mout hardiement les kernels e les murs , e pus sire Water e ces Irreis s'en issirent de le chastel , e si rendirent fort estour a ceux qe dehors furent . Joce , Garyn e Fouke les assaylent de totes partz , e les ocient espessement . Les Irreis gisent , detrenchez , par lé pres e jardynz , issi qe a sire Water e les suens avynt le pys . Yl e sa gent se retreyent , e entrerent le chastiel , e defendent les murs , e , si yl ussent demoree dehors , bien tost ussent oy noveles mout dures . Sire Joce e sire Waryn se retornerent a lur herberges , e se desarmerent , e , quant urent mangee , s'entresolacerent . L'endemeyn aysaylirent le chastel mout egrement de totes partz ; mes ne le purreyent prendre , e quanqu'il purreyent encountrer dehors les detrencherent . Ceste sege dura longement . Pus aprés avynt qe , par le assent de un roy d'Engleterre , furent les portes de le chastel , qe treblees erent , ars e espris par feu , qe fust illumee de bacons e de grece , e la tour sur la porte ars dedenz e le halt tour q'est en le tierce bayl del chastel , qe fort e bien ovree fust qe home ne saveit a cel'oure nul plus fort ne meylour , fust de grant partie abatu e cele bayle a poy tote destruyt . 
Sire Waryn devynt malades , e prist congié de sire Joce , e s'en ala a Albreburs soulement ou un esquier , e morust . Fochun le Brun , quant son pere fust mort , vynt a Albreburs , e prist homage e fealté de totes les gentz qe tindrent de son pere , e prist congié de Melette , sa mere , e Hawyse , sa femme , e revynt a sire Joce , e ly counta coment fust avenu de son pere ; dount Joce fust moult dolent de la novele . 
Sire Water fust dolent e irascu qu'il avoit perdu sa gent , e mout dota de estre mat e vencu , e se purpensa mout estroytement . Si maunda une letre a Yervard Droyndoun , prince de Gales , come a son seignour , amy e parent , e li counta par letre « qe sire Willam Peverel , qe tint Maylour e Ellesmere , est mortz , e dit qe ces terres sunt de sa seignorie , aportenauntz a Powys , e sire Willam les tint de le doun le rey d'Engletere a tort , e le roy les seysera en sa meyn ; e , si issi fait , il vous serra mout mal veysyn , quar il ne vous ayme poynt , e pur ce , sire , venez chalenger vostre droit , e , si vous plest , me vueillez socours maunder , quar je su durement assegee en le chastel de Dynan . » 
Yervard , quant oy avoit la novele , fist assembler Galeys , Escoteys , Yrreys , plus qe vynt myl , e se hasta vers la marche , ardy les vyles , robba lé gentz , e tant avoit grant gent qe le pays ne les purra contreester . Joce fust cointe , e aparçust la venue Yarvard , e yl e sa gent e Fouke se armerent e hardiement assaylerent Roger de Pouwys e Jonas , son frere , qe vyndrent en la vantgarde de l'ost Yervard , e ocistrent plusours dé lur . Roger e Jonas ne poeynt durer l'estour , e se retrestrent arere . Ataunt vynt Yervard armee , dont les armes furent de or e de goules quartylé , e en chescun quarter un leopart , e assayly sire Joce e Fouke . E yl se defendyrent longement , e ocistrent plusours de lur gent ; mes yl avoient tant gent qe sire Joce ne purra meyntenir l'estour , e se retorna vers Chastiel Key , a une lywe de Dynan . Mes molt ly mesavynt , quar yl avoit perduz plusours de sa gent . Yervard e ly Lacy , qe donqe lee fust , pursiwy sire Joce e Fouke , e les assistrent en le chastelet , e les as saylerent mout egrement . Joce , Fouke e lur chevalers treis jours , santz beyvre ou manger , defenderent lur feble e viel chastelet centre tut l'ost . Al quart jour dit sire Joce qe greyndre honour serreit pur eux de lessir le chastel , e morir en le champ a honour qe morir en le chastel de feym a desonour . E meintenant vindrent en le champ , e ocistrent , a lur premer avenue , plus qe treis cent , qe chevalers , esquiers e sergantz . Yervard Droyndon e ly Lacy e lur gent asaylerent sire Joce e sa gent , e yl se defendirent come leons . Mes tant gent les assistrent entre eux qu'il ne poeynt longement durer , quar le cheval sire Joce fust ocys , e yl meismes durement naufré e ces chevalers , les uns pris , les uns ocys . Donqe pristrent sire Joce e ces chevalers , e les manderent a prison a le chastel de Dynan , la ou yl soleit estre seignour e mestre . 
Quant Fouke vyst prendre e amener sire Joce , a poy qu'il ne forsena de duel e de ire ; brocha le cheval des esperons , si fery un chevaler qe le mena d'une launce parmi le cors . Atant vynt Yweyn Keveylloke , un chevaler hardy e fer , e de une launce de freyne fery Fouke parmy la voyde du corps , e la launce debrusa , e le tronchoun remist en le cors , mes les entrayles ne furent rien entameez . Fouke se senty fierement blessé , e rien se poeit defendre ; se mist a la fute , e les autres l'enchacerent deus lywes e plus , e , quant ne le poeint ateindre , se retornerent e seisirent totes les terres qe Fouke aveyt , e pristrent Gyoun le fitz Candelou de Porkyntone , qe le conestable Fouke esteit , e manderent a prison a Rothelam e ces . vii . fitz ou ly . 
Fouke grant duel fet pur son seignour . Si ad entendu qe le roy Henri est demoraunt a Gloucestre , e s'en va laundreit . Si come yl approcha la ville , si fust le roy aprés soper alaunt sey dedure en un pree . Si vist Fouke venant armé al chyval , e mout pourousement chyvalchaunt , quar yl ert feble , e son destrer las . « Atendoms , fet le roy , ja orroms noveles . » Fouke vint tut a chyval al rey , quar yl ne poeit descendre . Si counta le roy enterement tote la aventure . Le roy rouly les oyls mout ferement , e dit qu'il se vengereit de tels malfesours en realme , e ly demanda qu'il fust , e dount fust nee . Fouke counta le roy ou ert nee e de qele gent , e qu'il estoit le fitz Guaryn de Meez . « Beau fitz , fet le roy , vous estes bien venuz a moy , quar vous estes de mon sang , e je vous ayderoy . » Le roy fist mediciner ces playes , e maunda pur Melette , sa mere , e Hawyse , sa femme , e lur autre meyné ; si les retynt ou ly . E fesoit Hawyse e Melette demorer en les chambres la reygne . Hawyse fust grosse enseinte , e , quant terme vynt , fust delyvres de enfaunt , e firent apeler l'enfaunt Fouke . Cely en son temps fust mout renomee , e ce fust a bon dreit , quar yl fust sauntz pier de force , hardiesse e bountee . 
Quant Fouke le Brun fust seyn de sa playe , le roy Henri maunda une letre a sire Water de Lacy , e comanda sur vie e menbre qu'il ly delyverast Joce de Dynan , son chevaler , e ces chevalers qu'il tient a tort en sa prisoun , e , si yl ne le fet , yl les vendra quere meymes , e fra tiele justice qe tote Engletere em parlera . Quant sire Water avoyt oy le maundement , molt fust enpoury de le maundement . Si delyvera sire Joce e ces chevalers , e les vesty e monta honorablement , e les amena par la posterne devers la ryvere de Temede e outre le gwé de Temede e outre Whyteclyf , tanqu'il vyndrent en le haut chemyn vers Gloucestre . Quant sire Joce vint a Gloucestre , le roy le reçust mout leement , e ly promist ley e resoun . Joce sojorna ou le roy tant come ly plust , pus prist congié , e s'en ala a Lambourne . E sojorna yleqe , e bientost aprés morust , e fust enterree yleoqe . Dieus eit merci de la alme ! 
Le roy Henri apela Fouke , e ly fist conestable de tut son host , e ly comanda tote la force de sa terre , e qu'il presist gent assez , e qu'il alast en la marche , si enchasast Yervard Droyndon e son poer hors de la marche . Issi fust Fouke fet mestre sur tous , quar fort ert e coragous . Le rey remist a Gloucestre , quar yl fust malengous e gueres ne poeyt traviler . Yervard avoit pris enterement tote la marche , de Cestre desqe Wyrcestre , e si avoit tous les barouns de la marche desheritee . Sire Fouke ou l'ost le roy meint fer assaut fist a Yervard , e , a une batayle delees Herford , a Wormeslowe , ly fist fuyr e guerpyr le champ ; mes avant , d'ambepartz furent plusours ocys . La guere fiere e dure dura entre sire Fouke e le prince quatre anz , atant qe , a la requeste le roy de Fraunce , fust pris un jour d'amour a Saloburs entre le roy e Yervard le prince , e furent entrebeysez e acordeez , e le prince rendy a les barons de la marche totes les terres qu'il avoit de eux prises , e al roy rendy Ellesmere ; mes Blancheville e Maylor ne vodra rendre pur nul or . « Fouke , fet le roy , depus qe vous avez perdu Blauncheville e Maylor , en lu de ce vous doyn je Alleston e tut l'onour q'apent a tenir perdurablement . » E Fouke le mercia cherement . Le roy Henri dona a Lewys le fitz Yervard , enfant de . vii . anz , Jonette , sa fyle , e en mariage lur dona Ellesmere e autres terres plusours ; si mena Lewys a Loundres ou ly . Le prince Yervard ou sa meyné prist congié du roy , e s'en ala vers Gales , si dona a Rogier de Powys Blaunchevile e Maylour . Rogier pus dona a Jonas , soun puysnee frere , Maylour . 
Ore avez oy coment sire Joce de Dynan , Sibille , la eyné , e Hawyse , le puisné , ces filles , furent desheritez de le chastel e l'onour de Dynan , qe sire Water de Lacy tient a tort . Mes pus fust la ville de Dynan reparillee e refetee , e si fust apellee Ludelowe . E si avez oy coment sire Fouke le fitz Waryn de Meez est desherytee de Blanchevile e Maylour . Sibile , la suere eyné , fust pus mariee a Payn le fitz Johan , molt vailant chevaler . 
Fouke e Hauwise tant aveient demoré ou le roy qu'il avoit synk fitz , Fouke , Willam , Phelip le Rous , Johan e Alayn . Le roy Henri avoit quatre fitz , Henri , Richard Cuer de Lyon , Johan e Gaufrei , qe pus fust counte de Bretaygne le Menour . Henri fust coronee vivant son pere , mes il morust avant le piere , e , aprés la mort le pere , Richard , e aprés Richard , Johan , son frere , qe tote sa vie fust maveys e contrarious e envyous . Fouke , le jeovene , fust norry ou les . iiii . fitz Henri le roi e mout amé de tous , estre de Johan , quar yl soleit sovent medler ou Johan . Avint qe Johan e Fouke tut souls sistrent en une chambre juauntz a escheks . Johan prist le eschelker , si fery Fouke grant coupe . Fouke se senti blescé , leva le piee , si fery Johan enmy le pys qe sa teste vola contre la pareye , qu'il devynt tut mat , e se palmea . Fouke fust esbay , mes lee fust qe nul fust en la chambre si eux deus noun . Si frota les oryles Johan , e revynt de palmesoun , e s'en ala al roy , son piere , e fist une grant pleynte . « Tes tey , maveys , fet le roy , touz jours estes conteckaunt . Si Fouke nulle chose si bien noun vous fist , ce fust par vostre desert demeyne . » E apela son mestre , e ly fist batre fynement e bien pur sa pleynte . Johan fust molt corocee a Fouke , quar unqe pus ne le poeit amer de cuer . 
Quant le roy Henri , le pere , fust mort , donqe regna roy Richard . Si avoit molt cher Fouke le Brun le fitz Waryn pur sa lealté , e fist apeler devant ly a Wyncestre lé . v . fitz Fouke le Brun , Foket , Phelip le Rous , Willam , Johan e Aleyn , e lur cosyn , Baudwyn de Hodenet , e les adubba molt richement , e les fist chevalers . Sire Fouke , le jeovene , e ces freres ou lur compagnie passerent la mer pur quere pris e los , e n'oierent parler de nul tornoy ne joustes qu'il ne vodra estre la , e tant fust preysé partot qe la gent diseient communément qe yl fust santz pier de force , bounté e hardiesse , quar yl aveit tele grace qu'il ne vynt en nul estour qu'il ne fust tenuz e renomee pur le meylour . Avynt qe Fouke le Brun , lur piere , morust . Le rey Richard maunda ces lettres a sire Fouke , qu'il venist en Engletere a receyvre ces terres , quar son piere fust mort . Fouke e ces freres furent mout dolent qe Fouke le Brun , lur bon pere , fut mort . Si revindrent a Londres , a le roy Richard , qe mout fust lee de eux , si lur rendy totes les terres dont Fouke le Brun morust seysy . Le roy se apparilla vers la Terre Seynte , e comanda tote la marche a la garde sire Fouke . Le roy l'ama mout e chery pur sa lealté e pur la grant renomee qu'il aveit , e Fouke fust molt bien de le roy tote la vie le roy Richard . 
Aprés cui mort , Johan , le frere le roy Richart , fust coronee roy d'Engletere . Donqe maunda a sire Fouke qu'il venist a ly parler e treter de diverse bosoignes qe tocheyent la marche , e dist qu'il irreit visiter la marche , e s'en ala al chastiel Baudwyn , qe ore est apelee Mountgomery , e , quant Morys le fitz Roger de Powys , seignour de Blauncheville , aparçust le roy Johan aprocher la marche , si manda au roy un destrer gras e beal e un girfaut tut blanc muer . Le roy le mercia mout de le present . Donqe vint Moryz parler al rey , e le roy le pria demorer ou ly , e estre de son consayl , e ly fist gardeyn de tote la marche . Quant Morys vist soun temps , si parla au roy e ly pria , si ly plust , qe yl ly velsist confermer par sa chartre l'onour de Blauncheville a ly e ces heyrs , come le roy Henri , soun pere , l'avoyt eynz confermé a Roger de Powys , son pere . Le roy savoit bien qe sire Fouke avoit dreit a Blauncheville , e se remenbra de le coupe qe Fouke ly avoyt eynz donee , e se pensa qu'il se vengereit par yleqe , e granta qe , quanqe Morys voleyt fere escrivre , yl le enselereyt , e , a ce fere , Morys ly promist . c . lyvrez d'argent . 
Yl y avoit bien pres un chevaler qe tut aveit oy qe le roy e Morys aveyent parlé ; si vynt hastivement a sire Fouke , e ly counta qe le roy confermereit par sa chartre a syre Morys les terres a queux yl avoit dreyt . Fouke e ces quatre freres vindrent devant le roy , e prierent qu'il puissent aver la commune ley e les terres a queux yl aveyent droit e resoun come le heritage Fouke , e prierent qe le roy velsist receyvre del lur . c . lyvres , a tieles que yl lur velsist graunter le award de sa court de gayn e de perte . Le roy lur dist qe ce qu'il avoit grantee a sire Morys yl le tendreit , quy qe se corocereit ou qy noun . Atant parla sire Morys a sire Fouke , e dit : « Sire chevaler , molt estes fol qe vous chalengez mes terres . Si vous dites qe vous avez dreit a Blauncheville , vous y mentez , e , s'il ne fust devaunt le roy , je le proverey suz vostre corps . » Sire Willam , le frere Fouke , sauntz plus dyre , sayly avaunt , sy fery de le poyn enmy le vys sire Morys qe tut devynt senglant . Chevalers s'entrealerent qe plus damage ne fut fait . Donqe dit sire Fouke al roy : « Sire roy , vous estes mon lige seignour , e a vous su je lïé par fealté tant come je su en vostre service , e tan come je tienke terres de vous ; e vous me dussez meyntenir en resoun , e vous me faylez de resoun e commune ley , e unqe ne fust bon rey qe deneya a ces franke tenauntz ley en sa court ; pur quoi je vous renke vos homages . » E , a cele parole , s'en parti de la court , e vynt a son hostel . 
Fouke e ces freres se armerent meyntenant , e Baudwyn de Hodenet ensement , e , quant furent passez une demie luwe de la cité , vindrent aprés eux . xv . chevalers bien montez e armés , les plus fortz e vaylantz de tote la meyné le roy , e les comaunderent retorner , e diseyent qu'il aveyent promis al roy lur testes . Sire Fouke retorna e dit : « Beau sires , molt fustez fols quant vous promistes a doner ce qe vous ne poez aver . » Atant s'entreferirent de lances e de gleyves , issint qe quatre dé plus vaylantz chevalers le roy meintenant furent ocis , e tous les autres naufrez au poynt de mort , estre un , qe vist le peryl , e se mist a la fute . Vynt a la cité . Le roy ly demaunda si Guaryn fust pris . « Nanil , fet yl , ne rien malmys . Yl e tous ces compaignons sunt aleez , e nous fumes tous ocys , estre moy qe a grant peyne su eschapez . » Fet le roy : « Ou est Gyrart de Fraunce , Pieres de Avynoun e sire Amys le Marchys ? - Sire , ocys . » Atant vindrent . x . chevalers tut a pee , quar sire Fouke meyne les destrers . Les uns des chevalers aveyent perdu la nees , les uns le menton , e tut furent defolees . Le roy jura grant serement qu'il se vengereit de eux e de tote lur lignage . 
Fouke vynt a Alberburs , e conta a dame Hawyse , sa mere , coment aveyent erré a Wyncestre . Fouke prist grant aver de sa mere , e s'en ala , ly e ces freres , a ces cosyns en Bretaygne le Menur , e sojorna tant come ly plust . Le rey Johan seysy en sa meyn totes les terres qe Fouke aveit en Engleterre , e fist grant damage a touz les suens . 
Fouke e ces quatre freres , Audolf de Bracy , son cosyn , e Baudwyn de Hodenet , son cosyn , pristrent congié de lur amys e cosyns de Bretaygne le Menur , e vindrent en Engletere . Les jours se reposerent en boschages e en mores , e les nuytz errerent e travilerent , quar yl n'oserent attendre le roy , quar yl ne aveyent poer contre ly . Atant vyndrent a Huggeford , a monsire Water de Huggeford , qe avoit esposee dame Vyleyne , file Waryn de Meez , mes son dreit noun fust Emelyne , e fust la aunte sire Fouke . Pus Fouke s'en va vers Alberburs , e , quant vynt ileqe , la gent du pays dient qe sa mere est enterree ; pur qy Fouke fet grant duel , e prie mut pitousement pur sa aime . 
Sire Fouke e sa gent cele nuyt vont en une foreste q'est apellee Babbyng , qe esta delees Blauncheville , pur espier Morys le fitz Rogier . Ataunt vint un vadlet de la meyné Morys ; si les aparçust e s'en revet arere , e counta Morys ce qu'il avoit veu . Morys se arma mout richement , e prent le vert escu a deus senglers d'or batu ; d'argent fust la bordure ou flours de glys d'asure . E si avoit en sa compagnie les nuef fitz Guy de la Montaigne e les treys fitz Aaron de Clerfountaygne , issint qe . xxx . y aveynt bien mounteez e . v . c . de gent a pee . Quant Fouke Morys vist , hastivement de la foreste issist . Entre eux fust comencé dur estour , e yleqe fust Morys naufré parmy l'espaudle , e plusours chevalers e gentz a pié occis furent , e au dreyn Morys s'enfui vers son chastel , e Fouke le parsywy . Si li quida feryr en fuaunt en le healme , mes le coupe descendy sur le cropoun del destrer . Atant vint Morgan le fitz Aaron , si trayst de le chastel , e fery Fouke parmi le jaunbe de un quarel . Fouke fust molt dolent qe yl ne se poeit venger a sa volenté de sire Morys , e de sa playe en le jaunbe ne dona ja garde . Sire Morys fist sa pleynte al roy qe sire Fouke fust revenuz en Engletere , e ly avoyt naufré parrny le espaudle . Le roy devynt si corocé qe a merveyle , e ordina . c . chevalers ou lur meynié d'aler par tot'Engletere , d'enquere e prendre Fouke , e ly rendre al roy vyf ou mort , e si averount totes lur costages del roy , e , s'il le puissent prendre , le roy les dorreit terres e riche feez . Les chevalers vont par tot'Engletere quere sire Fouke ; mes la ou yl entendyrent qe sire Fouke fust , la ne vodreint aler a nul fuer , quar yl ly doterent a demesure , les uns pur amour qu'il aveyent a ly , les autres pur doute de sa force e de sa noble chevalerie , qe damage ne mort lur avensist par sa force e sa hardiesse . 
Sire Fouke e sa compagnie vindrent a la foreste de Bradene , e demorerent yleqe privément , quar apertement n'oserent pur ly roy . Donqe vindrent de la outre . x . borgeys marchauntz , q'aveyent de les deners le roy d'Engleterre les plus riches draps , pelures , especes e guans pur le corps le roy e la reygne d'Engletere achatez . Si l'amenerent par desouth la foreste vers le roy , e . xxiiii . serjauntz armees sywyrent pur garder le tresour le roy . Quant Fouke aparçust les marchauntz , si apela Johan , son frere , e li dit qu'il alast parler ou cele gent , e qu'il encerchast de quele terre sunt . Johan fery le destrer des esperouns , si vint a les marchauntz , e demanda quele gent fuissent e de quele terre . Un vauntparlour orgulous e fer sayly avant , e demanda quey yl avoit a fere d'enquere quele gent y fussent . Johan lur demanda en amour venyr parler ou son seignour en la foreste , ou , si noun , il vendreynt maugré lur . Atant sayly avant un serjant , si fery Johan de un'espee grant coupe . Johan le refery en la teste , qu'il chay a terre palmee . 
Donqe vynt sire Fouke e sa compagnie , e assaylerent les marchantz , e yl se defendyrent mout vigerousement . Au dreyn se rendirent , quar force lur fist ce fere . Fouke les mena en la foreste , e yl ly conterent qe marchantz le roy erent , e quant Fouke ce entendy , mout fu lee , e lur dist : « Sire marchantz , si vous perdisez cest avoyr , sur qy tornereit la pierte ? Dite moi le veyr . - Sire , font yl , si nous le perdisoms par nostre coardise ou par nostre maveise garde demeyne , la pierte tornereit sur nous , e , si en autre manere le perdisoms , en peril de mer ou par force de gentz , la pierte tornereit desuz le roy . - Ditez vous le voyr ? - Oyl , sire , » fount yl . Sire Fouke , quant entendy qe la pierte serreit al roy , donqe fist mesurer le riche drap e riche pelure par sa launce , e si vesti tous ceux qe ou ly furent , petitz e grantz , de cel riche drap , e dona a chescun solum ce qu'il estoit ; mes mesure avoit chescun assez large . De l'autre aver prist chescun a volenté . 
Quant il fust avespré , e les marchauntz aveynt bien mangé , si les comanda a Dieu , e pria qu'il saluasent le roy de par Fouke le fitz Waryn , qe ly mercia mout de ces bones robes . Fouke ne nul dé suens , de tot le tens qu'il fust exilee , unqe ne voleint damage fere a nully si noun al roy e a ces chevalers . Quant les marchantz e lur serjantz vindrent naufrez e mayhayniés devant le roy , e counterent al roy ce qe Fouke lur charga , e coment Fouke aveit son aver pris , a poy qu'il ne enraga de ire , e fist fere une criee parmi le realme qe cely qe ly amerreit Fouke vyf ou mort , yl ly dorreit myl lyvres d'argent , e , estre ce , yl ly dorreit totes lé terres qe a Fouke furent en Engleterre . 
De yleqe vet Fouke , e vient en la foreste de Kent , e lessa ces chevalers en l'espesse de la foreste , e s'en vet tot soul chyvalchant le haut chemyn . Si encontra un messager trop jolyvement chauntant , e avoyt vestu la teste de un chapelet de rose vermayl . Fouke ly pria par amour qu'il ly donast le chapelet , e , si yl avoit afere de ly , yl ly rendreit le double . « Sire , fet le messager , il est mout eschars de son aver qe un chapelet de rose ne velt doner a la requeste de un chevaler . » E dona le chapelet a Fouke , e il ly dona . xx . sous de loer . Le messager le conust bien , quar yl le avoit sovent veu . Le messager vint a Canterburs ; si encontra les . c . chevalers q'aveyent quis Fouke parmi tot'Engleterre , e lur dit : « Seignours , dont venez ? Avez trové ce que vous avez quis par le comandement nostre seignour le roy e pur vostre avancement ? - Nanyl , » fount yl . « Qey me dorrez vous ? fet il , e je vous amerroi la ou je ly vy huy , e parlay . » Tant donerent e promistrent al messager qu'il lur dit ou yl ly avoit veu , e coment yl ly dona . xx . sous pur le chapelet qu'il ly dona de gree . 
Les . c . chevalers firent somondre hastivement tot le pays , chevalers , esquiers e serjauntz , e enseggerent tote la foreste tot entour , e mistrent tosours e recevours come furent venours , e mistrent viele gent e autres par tot le champ ou corns , pur escrier Fouke e ces compaignons , quant furent issuz de la foreste . Fouke fust en la foreste , e rien ne savoit de cest affere . Atant oy un chevaler soner un gros bugle ; si avoit suspecion , e comanda ces freres mounter lur destrés . Willam , Phelip , Johan e Alayn , ces freres , monterent meyntenant . Audulf de Bracy e Baudwyn de Hodenet , Johan Malveysyn monterent ensement . Les treis freres de Cosham , Thomas , Pieres e Willam , furent bons arblasters , e tote l'autre meyné Fouke furent tost aprestee a le assaut . 
Fouke e ces compagnouns issirent de la foreste ; si virent devant tuz les autres lé . c . chevalers qe les aveynt quis parmi Engletere . Si se ferirent entre eux , e ocistrent Gilbert de Mountferrant e Jordan de Colecestre e plusours autres chevalers de la compaignie . Si passerent outre parmy les . c . chevalers , e autre foyth revyndrent parmy eux , e les abatirent esspessement . Atant survyndrent tantz chevalers , equiers , borgeys , serjantz e pueple santz nounbre qe Fouke aparçust bien qu'il ne poeit durer la batayle . Si se retorna a la foreste ; mes Johan , son frere , fust naufré en la teste parmy le healme . Mes , eynz qu'il tornasent a la foreste , meint bon chevaler , esquiers e serjantz furent detrenchez . Fouke e ces compaignons ferirent les destrers des esperouns , e fuyrent . Les gentz partut leverent la menee sur eux , e les pursywyrent ou menee partut . Atant entrerent en une veye , e ne vyrent qe un lever la menee ou un corn . Un de la compaignie le fery parmi le corps de un quarel . Atant lessa le cri e la menee . 
Fouke e ces compagnons lesserent lur chyvals , e tot a pié s'enfuyrent vers une abbeye qe lur fust de pres . Quant le porter les vist , si corust fermer ces portes . Alayn fust mout haut ; si passa meyntenant outre les murs , e le porter comença fuyr . « Atendez , » fet Alayn . Si ly corust aprés , e prist les clefs de ly , e fery de la masuele , dont les clefs pendyrent , un coup q'a resoun ly grevereit pur sa fute . Alayn lessa tous ces freres entrer . Fouke prist un abit de un viel moyne , e se vesty meyntenaunt , e prist un grant potence en sa mayn , e s'en ala hors a la porte , e fist clore la porte apres ly , e s'en vet . Vet clochaunt de le un pee , apuant tot le cors a le grant potence . Atant vindrent chevalers e serjantz ou grant pueple . Donqe dit un chevaler : « Daun veylard moyne , avez vous veu nuls chevalers armés passer par ycy ? - Oyl , sire , Dieu lur rende le damage qe il ont fet . - Qey vous ount yl fet ? - Sire , fet yl , je su viels e ne me pus ayder , tant su defet . E si vindrent . vii . a chyvals e entour . xv . a pié , e , pur ce qe je ne lur pooye hastivement voider le chemyn , yl ne me esparnierent de rien , mes firent lur chyvals coure outre moy , e ce fust pecchié dont poy lur fust . - Tes tey , fet il , vous serrez bien vengé eynzhuy . » Les chevalers e trestous les autres hastivement passerent avant , a pursyvre Fouke , e furent bientost esloygneez une lywe de le abbeye . Sire Fouke estut en pees pur plus ver . 
Atant vynt sire Gyrard de Malfee e . x . compaignonz , chevalers bien mounteez , quar il furent venuz de la outre , e amenerent ou eux chyvals de pris . Donqe dit Gyrard en mokant : « Veiez cy un moygne gros e grant , e si ad le ventre bien large a herbiger deus galons de chens . » Les freres Fouke furent dedenz la porte , e aveyent oy e veu tote la continaunce Fouke . Fouke , santz plus dire , leva le grant potence ; si fery sire Gyrard desouth l'oryle qu'il chay tot estonee a terre . Les freres Fouke , quant ce vyrent , saylerent hors a la porte ; si pristrent lé . x . chevalers e sire Gyrard e tote lur herneys , e les lyerent mout ferm en la loge le porter , e pristrent tote lur herneys e lur bons destrers , e s'en alerent qe unqe ne fynerent de errer eynz qu'il vindrent a Huggeford , e ileqe fust Johan sanee de sa plaie . 
Quant avoient ileqe sojorné une piece , dount vint un messager , qe avoit bien longement quis sire Fouke , e ly dit salutz de par Hubert , l'arcevesque de Caunterburs , e ly pria hastivement venir parler ou ly . Fouke prist sa gent , e vynt deleez Canterburs en la foreste ou eyntz avoit estee , e lessa tote sa compagnie ileqe , estre Willam , son frere . Fouke e Willam se atyrerent come marchauntz , e vindrent a Caunterburs , a le evesqe Hubert . Le archevesqe , Hubert le Botiler , lur dit : « Beal fitz , fet yl , vous estes bienvenuz a moy . Vous savez bien qe sire Thebaud le Botiler , mon frere , est a Dieu comandee , e avoit esposee dame Mahaud de Caus , une mout riche dame e la plus bele de tote Engletere , e le roy Johan la desire taunt pur sa bealté qe a peyne ele se puet garder de ly , e je la tienke seyntz , e vous la verrez , e je vous pri , cher amy Fouke , e comant , sur ma benoysoun , qe vous la pernez a espouse . » Fouke la vist , e savoit bien qe ele fust bele , bone e de bon los , e qe ele avoit en Yrlaunde fortz chastels , cités , terres e rentes e grantz homages . Par assent Willam , son frere , e par consayl de le erchevesqe Hubert , esposa dame Mahaud de Caus . Fouke demora deus jours yleqe , e pus prist congié de l'evesqe , e lessa sa femme yleqe , e revynt al boys a ces compaignouns , e lur conta quanqu'il avoit fait . Yl ly escharnyerent e rierent e le apelerent hosebaunde , e ly demanderent ou il amerreit la bele dame , lequel al chastel ou a le boys , e s'entresolaserent . Mes grant damage firent a le roy partot , e a nul autre si noun a ceux qe furent overtement lur enymys . 
Un chevaler qe fust apelee Robert le fitz Sampsoun fust menaunt en la marche de Escoce , e soleyt mout sovent receyvre sire Fouke e sa gent , e les herbiger a grant honour , e si fust home de grant tresour , e sa femme fust apelee dame Anable , e fust molt corteise dame . En cel temps fust un chevaler en la contree qe fust apelee Pieres de Brubyle . Cely Pieres soleit assembler tous les fitz de gentils homes de le pays qe volagous erent , e autre rybaudayle , e soleynt aler par le pays , e ocistrent e robberent lele gent , marchanz e autres . Cely Pieres , quant yl ou sa compaignie ala robber les gentz , se fesoit apeler Fouke le fitz Waryn ; pur quey Fouke e ces compaignons furent trop malement aloseez de ce qu'il n'aveyent coupe . Fouke , qe trop longement pur doute de le roy Johan ne poeit demorer en un lyu , vint par nuyt en la marche d'Escoce , e vynt mout pres la court sire Robertz le fitz Sampsoun , e vist grant lumere dedenz la court , e oy parler leynz , e sovent nomer son noun ; si fist ces compaignons arester dehors . Fouke meismes hardiement entra le court , pus la sale ; si vist Peres de Brubille e autres chevalers seantz a soper , e Robert le fitz Sampsoun e sa bone dame e la meyné furent lyez e juteez d'une part la sale , e sire Pieres e ces compaignons trestouz furent vysureez , e trestous qe servyrent leynz engenulerent devant sire Pieres , e le apelerent lur seignour sire Fouke . La dame qe just lyé deleez son seignour en la sale dit molt pitousement : « Hay , sire Fouke , fet ele , pur Dieu merci ! Je ne vous unqe mesfis , mes vous ay amee a mon poer . » Sire Fouke estut en pees , e avoit escoté quant qu'il aveyent dit ; mes , quant il avoyt oy la dame parler qe grant bounté ly avoit fait , pur nulle chose du monde ne se poeit plus deporter . Tut santz compaignon se mist avant , e sa espeie trete en sa meyn , e dit : « Ore , pees , je vous comand , trestous qe seynz voy , qe nul ne se moeve tant ne quant . » E jura grant serement qe , nul fust tant hardy de sey mover , il le detrenchereit en menuz pieces . Pieres e ces compaignouns se tindrent engyneez . « Ore , fet Fouke , qy de vous se fet apeler Fouke ? - Sire , fet Pieres , je su chevaler , si su apellee Fouke . - De par Deus ! fet yl , sire Fouke , levez sus tost ; si lïez bien e ferm tous vos compaignons , ou , si noun , tut premer perderez le chief . » Pieres fust molt enpourys de la manace , e leva sus e delia le seignour e la dame e tous les autres de la meynee , e lya bien e ferm tous ces compaignouns , e , quant tous furent lïez , Fouke ly fist couper les testes de tous iceux qu'il avoit lïez , e , quant yl avoit tous ces compaignons decoleez : « Vous , recreant chevaler , qe vous fetez apeler Fouke , vous y mentez . Je su Fouke , e ce saverez vous bien , e je vous rendroy qe faucement m'avez alosee de larcyn . » E ly coupa la teste meyntenant , e , quant avoit ce fet , apela ces compaignouns ; e soperent la , e se fyrent bien a eese , e issi sire Fouke salva sire Robert e tut son tresour , qe rien ne perdy . 
Le roy fist grant damage mout sovent a sire Fouke , e sire Fouke , tot fust il fort e hardy , yl fust sages e engynous , quar le roy e sa gent pursiwyrent molt sovent sire Fouke par les esclotz des chyvals , e Fouke molt sovent fist ferrer ces chyvals e mettre les fers a revers , issint qe le roy de sa sywte fust desçu e engynee . Meynt dur estour soffry sire Fouke eynz qu'il avoit conquis son heritage . 
Sire Fouke prist congié de mounsire Robert le fitz Sampsoun , e se vynt a Alberburs , e fist fere sa loge en une foreste deleez sur la ryvere . Fouke apela Johan de Raunpaygne . « Johan , fet yl , vous savez assez de menestralsie e de jogelerye . Estes vous osee d'aler a Blancheville , e juer devant Morys le fitz Roger , e d'enquere lur affere ? - Oyl , » fet Johan . Yl fist tribler un'herbe , e la mist en sa bouche , e sa face comença d'engroser e emflyr moult gros , e tut devynt si descoloree qe ces compaignons demeyne a grant peyne le conurent . Johan se vesti asque povrement , e prist sa male ou sa jogelerie , e , un grant bastoun en sa meyn , vynt a Blancheville , e dit al porter qu'il fust un jogelour . Le porter le mena devant sire Moris le fitz Roger , e Morys ly demaunda ou yl fust nee . « Sire , fet il , en la marche d'Escoce . - E quele noveles ? - Sire , je ne sai nulles , estre de sire Fouke le fitz Waryn , q'est ocys a une roberye qu'il fist a la mesone sire Robert le fitz Sampson . - Dites vous voir ? - Oyl , certes , fet il , ce dient totes les gentz du pays . - Menestral , fet il , pur vostre novele je vous dorroy ceste coupe de fyn argent . » Le menestral prent la coupe , e mercia molt son bon seignour . Johan de Rampaigne fust molt led de vys e de corps , e pur ce , les rybaudz de leynz ly escharnierent e defolerent e detrestrent par ces chevoyls e par ces pees . Yl leva son bastoun , si fery un rybaud en la teste qe la cervele vola enmy la place . « Malveys rybaud , fet le seignour , qey as tu fet ? - Sire , fet yl , pur Dieu mercy ! Je ne pus meez . J'ay une maladie qe trop est grevouse , e ce poez vere par la face qe j'ay si emflee , e cele maladie me tout certeygnes houres del jour tut le seen ; dont je n'ay poer mey meismes a governer . » Moris jura grant serement , s'il ne fust pur la novele qu'il aveit porté , yl ly freit estre decollé meintenant . Le jogelour se hasta qu'il fust passee de la , quar molt ly sembla long la demuere . Revynt a Fouke , e counta de mot en autre coment aveit erré , e dit qu'il avoit oy en la court qe sire Morys e ces . xv . chevalers e sa meyné irreynt l'endemayn al chastel de Saloburs , quar il esteit gardeyn de tote la marche . Quant sire Fouke ce savoit , molt fust lee e ces compaignouns ensement . 
L'endemeyn leva Fouke matyn , e fust armee tot a talent e ces compaignons ensement . Morys vynt vers Saloburs , e quinze chevalers ou ly e lé . iiii . fitz Gwy fitz Candelou de Porkyntone e sa autre meyné , e , quant Fouke ly vyst , molt fust lee , e molt fust irree a ly pur ce qu'il ly detient a force son heritage . Morys regarda vers le pas de Nesse , si vist un escu quartilee de goules e d'argent endentee , e par ces armes conust qe ce fust Fouke . « Ore sai je bien , fet Morys , qe jogelers sunt mensungers , quar la voy Fouke . » Moris e ces chevalers furent molt hardis e hardiement asaylyrent Fouke e ces compaignouns , e les apelerent larouns , e diseyent qe lur testes eynz la vespree serreient assis al haut tour de Saloburs . Fouke e ces freres se defendirent molt vigerousement , e yleque fust sire Morys e ces . xv . chevalers e les . iiii . fitz Gwy fitz Candelou de Porkyntone ocys , e de atant aveit Fouke le meyns enymys . 
Fouke e ces compaignons s'en alerent de yleqe vers Rothelan , de parler ou sire Lewys , le prince q'aveit esposee Johane la fyle le roy Henri , suere le roy Johan , quar le prince e sire Fouke e ces freres furent norys ensemble en la court le roy Henri . Le prince fust molt lee de la venue sire Fouke , e ly demanda quel acord fust entre le roy e ly . « Sire , fet Fouke , nul , quar je ne pus aver pees pur nulle chose , e , pur ce , sire , su je venuz a vous e a ma bone dame pur vostre pees aver . - Certes , fet le prince , ma pees je vous grant e doynz , e de moy bon resut averez . Le roy d'Engletere ne pees ou vous ne moy ne autre siet aver . - Sire , fet Fouke , grant mercis , quar en vous molt me affy e en vostre grant lealté , e , pus qe vous me avez vostre pees grantee , je vous dirroy autre chose : certes , sire , Morys le fis Roger est mortz , quar je l'ay ocys . » Quant le prince savoit que Morys fust mortz , molt fust irree ; e dit qe , s'il ne ly avoit sa pees donee , yl ly freit trayner e pendre , pur ce qe Morys fust son cosyn . Donqe vynt la boue dame , e fist acord entre le prince e sire Fouke , issint qu'il furent entrebayseez e toutz maltalentz pardoneez . 
En icel temps grant descord fust entre le prince Lewys e Guenonwyn le fitz Yweyn Keveyloc , e a cely Guenonwyn grant partie de le pays de Powys apendeit , e si fust molt orgoylous , hauteyn e fer , e ne vodra rien deporter le prince , mes fist grant destruxion en sa terre . Le prince a force avoit tot abatu le chastiel Metheyn , e avoit pris en sa meyn Mochnant , Lannerth e autres terres qe furent a Guenonwyn . Le prince comaunda la mestrie de tote sa terre a Fouke , e ly comaunda coure sur Guenonwyn , e destrure totes ces terres . Fouke fust sages e bien avysee , e savoyt bien qe le tort fust al prince ; si ly dist en bele manere : « Sire , pur Dieu , fet il , mercy ! Si vous ce fetez qe vous avez devysee , vous serrez molt blamé en estrange regneez de totes gentz . E , sire , si vous plest , ne vous peyse qe je le vous dy : tote gent dient qe vous avez pecchié de ly , e pur ce , sire , pur Dieu ! eiez mercy de ly , e yl se redressera a vous , a vostre volenté , e vous servira de gree , e vous ne savez quant vous averez mester a vos barouns . » Tant precha Fouke au prince e parla qe le prince e Guenonwyn furent entreacordeez , e le prince ly rendy totes ces terres qe de ly eynz furent prises . 
Le roy Johan fust a Wyncestre . Ataunt vynt la novele a ly qe Fouke avoit ocys Morys le fitz Roger , e qu'il fust demoree ou Lewys , le prince q'aveit esposee Johane sa suere . Si devynt molt pensyf , e bone piece ne sona parole . Pus dit : « Hay , Seinte Marie ! je su roy , Engletere guye , duc su d'Angoye e de Normaundye , e tote Yrland'est en ma segnorie , e je ne pus trover ne aver en tot moun poer , pur quanqe je pus doner , nul qe me velt venger de le damage e hontage qe Fouke m'ad fet ; mes je ne lerroy qe je ne me vengeroy de le prince . » 
Si fist somoundre a Saloburs tous ces countes e baronz e ces autres chevalers qu'il seient a un certeyn jour a Saloburs ou tot lur gent ; e , quant furent venuz a Saloburs , Lewys fust garny par ces amys qe le roy Johan ly movereit grant guere , e apela Fouke , si ly mostra tote le aventure . Fouke fist assembler al chastel Balaham , en Pentlyn , . xxx . mil de bons honmes , e Guenonwyn le fitz Yweyn vynt ou ces gentz , qe fortz e hardys furent . Fouke fust assez sage de guere , e conust bien tous les passages par ont le roy Johan covenist passer ; e le passage fust mout escars , enclos de boys e marreis , issi qu'il ne poeit passer si noun le haut chemyn , e le passage est apelé le Gué Gymele . Fouke e Guenonwyn ou lur gentz vindrent al passage , e fyrent fouer outre le haut chemyn une fosse , longe , parfound'e lee , e firent emplyr la fosse d'ewe , issi qe nul poeit passer , quei pur le marreis , qei pur la fosse , e outre la fosse firent un palys trop bien bataillee , e uncore puet home vere la fosse . 
Ly roy Johan ou tot son host vynt al gué , e la quida passer seurement . E vyst dela chevalers armés plus qe dys mil , qe gardoient le passage . Fouke e ces compaignons furent passez le gué par un privé chernyn qu'il avoyent fet , e furent de cele part ou le roy fust , e Guenonwyn e plusours autres chevalers ou eux . Le roy escria Fouke , e les chevalers le roy de totes partz assailerent Fouke ; mes molt lur mesavynt , qu'il ne le poeynt avenyr si noun parmy le frount sur la caucé . Fouke e ces compaignons se defendirent com lyons , e sovent furent demonteez e sovent remounteez , e plusours des chevalers le roy furent ocys , e Guenonwyn fust forement naufree parmy le healme en la teste . Quant Fouke veit qu'il ne sa gent ne poeynt durer longement dehors lur fosse , si retornerent par lur privé chemyn , e defendyrent lur palys e la fosse , e des quarels e autres dartz launcerent e gitterent a les gentz le roy , e ocistrent grant gentz , e naufrerent pueple a demesure . Geste fere e dure medlé dura tanqe a seyr . Quant le roy vist tantz de ces gentz ocys e naufrez , tant fust dolent ne savoit qey fere ; mes se retorna vers Saloburs . 
Le roy Johan fust home santz conscience , mavois , contrarious e hay de tote bone gent e lecherous , e , s'yl poeit oyr de nulle bele dame ou damoisele , femme ou fyle de counte ou de baron e d'autre , yl la voleyt a sa volenté aver , ou par promesse ou par don engyner , ou par force ravyr , e pur ce fust le plus hay . E pur cele encheson plusours grantz seignours d'Engleterre aveyent rendu al roy lur homages ; dont le roy fust le meynz doté d'assez . 
Johan l'Estraunge , seignour de Knokyn e de Rutone , se tynt tous jours ou le roy , e fist damage as gentz le prince , e pur ce , le prince fist abatre le chastel de Rutone , e prendre ces gentz , e les enprisoner ; dount Johan fust molt dolent . Le prince vynt al chastel Balaham , e apela Fouke ; si ly dona e rendy tote Blancheville , son herytage , e Estrat e Dynorben . Fouke le mercia molt , e prist ceus qu'il voleyt , e s'en ala a Blanchevyle , e fist refermer e partut amender le chastiel . 
Johan l'Estrange vynt al roy , e ly conta qe Fouke ly avoit fet grant damage de sa gent e abatu le chastiel de Rutone , e pria al roy , quar il fust bien de ly , qe yl ly aydast de poer , e yl se vengereit bien de sire Fouke e de ces gentz . Le roy apela sire Henri de Audelee , qe fust seignour e premer conquerour de le chastiel Rous e de l'onour ; si ly comanda prendre . x . mil chevalers des plus vaylantz d'Engletere , e qu'il e ces chevalers fuissent en totes choses entendauntz a sire Johan l'Estrange . Sire Henri e sire Johan e lur chevalers s'aparillerent vers Blauncheville , e , en cheminant , quanqu'il troverent , homes e femmes , ocistrent , e robberent le pays . Le cry se leva partot . 
Fouke fust a Blancheville , e tynt yleqe bele compaignie , pur ce qu'il avoit donqe son novel entré en ces terres , e furent ileqe de Gales . vii . c . chevalers e serjantz plusours . Quant la novele vynt a Fouke qe sire Johan e sire Henri vindrent vers ces parties , se armerent meyntenant , e s'en alerent privément al pas de Mudle , e , quant sire Johan vist sire Fouke , brocha le destrer ; sy feri sire Fouke de sa lance qe ele vola en menu pieces , e sire Fouke referi sire Johan enmy la face parmy le healme , qe le coupe tote sa vie fust aparisaunt , e sire Johan vola tot plat a terre . Sire Johan fust molt vaylant , sayly tost en piés , e s'escria molt halt : « Ore , seynours , a Fouke tous ! » Fouke respond cum orgoilous : « Certes , fet il , e Fouke a tous ! » Donqe les chevalers d'ambepartz s'entreferyrent . Fouke e sire Thomas Corbet e ces autres compaignons plusours ocistrent . Aleyn fitz Guaryn e Phelip , son frere , furent naufrez . Quant Fouke vist ces freres naufrez , a poy qu'il n'enraga d'yre . Sire Fouke se mist en la presse , e quanqu'il ateynt ne puet avoir secours de mort . Sire Fouke n'aveit a la jorné qe . vii . c . chevalers , e les autres furent . x . myl e pluz ; pur quoy Fouke ne poeit veyndre l'estour ; si se retorna vers Blancheville . Sire Audulf de Bracy fust demontee enmi la presse , e molt se defendy hardiement . Au dreyn fust pris e amenee vers Saloburs . 
Sire Henri e sire Johan furent molt leez de la prise . Si vyndrent a Saloburs devant le roy , e rendirent sire Audulf al roy , qe ly aresona molt fierement , e jura grant serement qu'il ly freit trayner e pendre , pur ce qu'il fust son traytour e son laroun , e avoit ocys ces chevalers , ars ces cités , ces chastels abatuz . Audulf ly respondy hardiement , e dit qe unqe ne fust traytour , ne nul de son lignage . Fouke fust a Blauncheville , e fist laver e mediciner ces freres e ces autres gentz . Atant ly sovynt de sire Audulf , e le fist quere partot , e , quant ne poeyt estre trovee , yl ne ly quida vere a nul jour ; si demena si grant duel qe home ne poeit greynour . Atant vynt Johan de Rampaygne e vist Fouke fere tiel duel . « Sire , fet il , lessez estre ce duel , e , si Dieu plest , eynz demayn prime orrez bone novele de sire Audulf de Bracy , quar je meismes irroy parler au roy . » 
Johan de Rampaygne savoit assez de tabour , harpe , viele , sitole e jogelerie . Si se atyra molt richement , auxi bien come counte ou baroun , e fist teyndre ces chevoyls e tut son corps entierement auxi neyr come geet , issi qe rien ne fust blanke si ces dentz noun , e fist pendre entour son col un molt beai tabour ; pus monta un beal palefroy , e chevalcha parmy la vile de Saloburs desqe a la porte du chastiel , e de meynt un fust regardé . Johan vynt dovant le rey , e se mist a genoylounz , e salua le roy mout corteysement . Le roy ly rendy ces salutz , e ly demanda dont yl estoit . « Sire , fet yl , je su un menestral ethiopien , nee en Ethiopie . » Fet le roy : « Sunt touz les gentz de vostre terre de vostre colour ? - Oyl , monseignour , home e femme . - Qoi dient yl en estrange regneez de moy ? - Sire , fet yl , vous estez le plus renomee roy de tote la cristieneté , e pur vostre grant renoun vous su je venu vere . - Bel sire , fet le roy , bien viegnez . - Sire monseignour , grant mercy . » Johan dist qu'il fust renomee plus pur mavesté qe bounté ; mes le roy ne l'entendi point . Johan fist le jour meynte menestralsie de tabour e d'autre instrumentz . Quant le roy fust alee cocher , sire Henri de Audelee fist aler pur le neyr menestral , e le amena en sa chambre , e fesoient grant melodie , e , quant sire Henri avoit bien beu , donqe dit a un vadlet : « Va quere sire Audulf de Bracy , qe le roy velt ocyre demeyn ; quar une bone nutee avera avant sa mort . » Le vadlet bien tost amena sire Audulf en la chambre . Donqe parlerent e juerent . Johan comença une chanson qe sire Audulf soleit chaunter . Sire Audulf leva la teste ; si ly regarda enmy le vys , e a grant peyne le conust . Sire Henri demanda a beyvre . Johan fust molt servisable , saily legerement en piés , e devant tous servy de la coupe . Johan fust coynte ; gitta un poudre en la coupe , qe nul ne le aparçust , quar yl fust bon jogelere , e tous qe burent devyndrent si sommylous qe , bien tost aprés le beyre , se cocherent dormyr . E , quant tuz furent endormys , Johan prist un fol qe le roy aveit , si ly mist entre les deus chevalers qe devereynt garder sire Audulf . Johan e sire Audulf pristrent les tuayles e lintheals qe furent en la chambre , e par une fenestre devers Salverne s'eschaperent , e s'en alerent vers Blancheville , qe ert . xii . lywes de Saloburs . La chose ne poeit longement estre celee , quar l'endemeyn fust tote la verité dite al roy , qe mout fust corocee pur l'eschap . 
Fouke fust levé matyn l'endemeyn , quar poy aveit dormi la nuyt . Si regarda vers Saloburs , e vist sire Audulf e Johan venyr . Ne fet a demaunder s'il fust lee , quant il les vist , si les corust enbracer e beysir . Il les demanda quele noveles , e sire Audulf ly conta coment Johan se contynt , e coment il eschaperent ; dont Fouke , qe eyntz dolent ert , fist deduyt e grant joye . 
Ore lessum de Fouke , e parloms de dame Mahaud de Caus . Quant le roy , qe tant l'aveit desirree , savoit de verité q'ele fust esposee a sire Fouke , son enymy , par le consayl l'archevesqe Hubert , molt fist grant damage a le archevesqe e a la dame , quar il la voleit fere ravyr , e ele fuy a moster , e ileqe fust delyvre de une fyle , e l'archevesqe la baptiza Hauwyse , qe pus fust dame de Wemme . 
Fouke e ces compaignonz vindrent une nuyetee a Caunterburs , e amenerent la dame de yleqe a Huggeford , e demora une piece yleqe . Pus avynt qe la dame fust enceinte , e fust privément demorant a Albreburs , e le roy la fist espier , e ele s'en ala de yleoqe privément a Saloburs , e ileqe fust espié , e ele fust si grosse qe ele de yleqe ne poeit traviler , e s'enfuy a la eglise Nostre Dame , a Saloburs , e ileqe fust delyvre de une file , qe fust baptizé Johane , qe pus fust mariee a sire Henri de Penebrugge . Pus avoit Mahaud un fitz , qe fust nee sur une montaigne de Gales , e fust baptizee Johan en une russele qe vyent de la Fontaigne dé Puceles . La dame e l'enfant furent molt fiebles , quar l'enfant nasquist deus moys avaunt son terme , e , quant l'enfant fust confermé de evesqe , yl fust apelee Fouke . La dame e l'enfant , qe febles erent , furent aporteez de la montaigne a une graunge , qe fust celle a Carreganant . 
Quant le roy ne se poeit en nulle manere venger de Fouke , ne la dame honyr e prendre , si fist une letre al prince Lewys , q'avoit esposee Johane , sa suere , e ly pria par amour oster de sa meynee son mortel enymy e son feloun , ce fust Fouke , e yl ly rendroit toutes les terres qe ces ancestres aveyent unqe prises de sa seignorye , a teles qu'il ly fesoit avoir le cors Fouke . 
Le prince apela en sa cambre Johane , sa femme , e la mostra le letre qe le roy , son frere , ly avoit maundee . Quant la dame avoit oy la letre , manda privément a sire Fouke tot le tenour , e qe le roy velt acordeer a son seignour . Quant Fouke oy la novele , molt fust dolent , e se dota de tresoun . Si maunda dame Mahaud par Baudwyn de Hodenet privément a l'evesqe de Canterburs , e assygna Baudwyn de venyr a ly a Dovere . Fouke e ces quatre freres e Audulf e Johan de Rampaygne se armerent tot a talent , e lur autres gentz vindrent al chastiel Balaha devant le prince . « Sire , fet Fouke , je vous ay servy a mon poer lealment , mes ore , sire , ne siet um a qy affyer , quar pur la grant promesse le roy me volez vous gerpyr , e le roy vous ad maundee une letre , laquele , sire , vous avez celee de moy ; dount , sire , je me doute le plus . - Fouke , fet le prince , demorez ou moy , quar , certes , ne le pensay de vous fere tresoun . - Certes , sire , fet Fouke , je le crey molt bien , mes , sire , je ne remeyndroy en nulle manere . » E prist congé de le prince e de tous ces compaygnons . De yleqe tant erra nuyt e jour qu'il vynt a Dovre , e yleqe encontra Baudwyn , qe la dame mena a l'archevesqe , e se mistrent en meer , e aryverent a Whytsond . 
Fouke e ces freres e ces autre compaignouns , quant vyndrent a Parys , si vyrent le roy Phelip de Fraunce , qe fust venuz as champs pur vere ces chevalers de Fraunce jostier . Fouke fust uncore mu , e ces compaignons ensement , quant vyrent tant beal'assemblé . Demorerent pur vere les jostes . Quant les Fraunçoys virent chevalers d'Engleterre , se penerent molt le plus de bien fere . Donqe sire Druz de Montbener , un molt orgoilous Franceys , maunda a sire Fouke , e ly pria joster ou ly ; si Fouke meyntenaunt ly granta sa requeste . Fouke e ces freres se armerent e monterent les bons destrers . Johan de Rarnpaigne fust molt richement atyree e bien mountee , e si avoit un molt riche tabour , e fery le tabour a l'entré des renks ; dont les montz e les vals rebondyrent , e les chyvals s'enjolyverent . Quant le roy vyst sire Fouke armee , si dist a syre Druz de Montbener : « Avyseez vous bien , quar cely chevaler engleys est molt pruz e vaylant , e ce piert bien . - Sire , fet yl , n'y a chevaler en tot le mond qe je n'osase bien encontrer al chyval ou a pee , cors contre cors . - De par Dieu ! » fet le roy . Fouke e sire Druz brocherent les destrers , e s'entreferyrent . Fouke ly fery de sa launce parmy l'eschu , e pierça le bon hauberke , e parmy l'espaudle , qe la lance vola en pieces , e sire Druz chey tut plat a terre . Fouke prist le chyval sire Druz , sy l'amena e le manda en present a sire Druz , quar sire Fouke n'avoit cure a detenir le chyval . Atant vynt un chevaler franceis , qe a son vueyl voleit venger sire Druz ; sy fery Fouke de sa launce parmy l'escu , qe sa launce depessa . Fouke le refery enmy le healme , qe sa lance tote defruscha , e le chevaler voida les arçons , volsist ou noun . Les freres Fouke e ces compaignons furent prestz a joster ; mes le roy ne le voleyt sofryr . Le roy vynt poignant a Fouke , e ly dit : « Chevaler engleys , seiez benet , quar trop bien avez fet . » E ly pria demorer ou ly . Fouke mercia molt le roy , e ly granta de estre a sa volenté . Fouke le jour de meynt un fust regardee , alowé e preysee partot . Fouke avoit tele grace qu'il ne vynt unqe en nul lyu ou hardiesse , chevalerie , prouesse ou bountee fust , qu'il ne fust tenuz le meylour e santz pier . 
Fouke demora ou le roy Phelip de Fraunce , e fust amee e honoree de le roy e la roigne e totes bone gentz . Le roy ly demanda quel noun avoit . Fouke dit qu'il fust apelee Amys del Boys . « Sire Amys , fet le roy , conussez vous Fouke le fitz Waryn , de qy um parle grant bien partut ? - Oil , sire , fet il , je l'ay sovent veu . - De quel estature est il ? - Sire , a mon entendement , de meisrne l'estature qe je suy . » Fet le roy : « Yl puet bien , quar vaylantz estes ambedeus . » Fouke ne poeit oir de nul tornoy ne jostes par tute France qu'il ne voleyt estre , e partot fust preysé , amee e honoree pur sa proesse e sa largesse . 
Quant le roy d'Engleterre savoit qe sire Fouke fust demorant ou le roy Phelip de Fraunce , manda al roy , e ly pria , si ly plust , qu'il volsist oster de sa meynee e de sa retenance Fouke le fitz Guaryn , son enymy mortel . Quant le roy de France avoit oy la letre , si dist par seint Denys qe nul tiel chevaler fust de sa retenance , e tiele respounce manda al roy d'Engletere . Quant sire Fouke avoit oy cele novele , vynt al roy de Fraunce , e demanda congié de aler . Fet le roy : « Ditez moy si nulle chose vous faut , e je hautement fray fere les amendes , pur quoy volez departir de moy . - Sire , fet yl , je ay oy teles noveles par ont me covyent partir a force . » E par cele parole entendy le roy qu'il fust Fouke . Fet le roy : « Sire Amys del Boys , je quid qe vous estez Fouke le fitz Waryn . - Certes , monseignour , oyl . » Fet le roy : « Vous demorrez ou moy , e je vous dorroy plus riches terres qe vous unqe n'avyez en Engleterre . - Certes , sire , fet il , yl n'est pas digne de receyvre terres de autruy doun qe les suens de dreit heritage ne puet tenir a reson . » 
Fouke prist congié de le roy , e vynt a la mer , e vist les nefs floter en la mer , e nul vent fust vers Engletere , e le temps fust assez bel . Fouke vist un maryner , qe sembla hardy e feer , e le apela a ly , e dit : « Bel sire , est ceste nef la vostre ? - Sire , fet il , oyl . - Q'est vostre noun ? - Sire , fet il , Mador del Mont de Russie , ou je nasqui . - Mador , fet Fouke , savez vous bien cest mester e amener gentz par mer en diverse regions ? - Certes , sire , yl n'y ad terre renomee par la cristieneté qe je ne saveroy bien e salvement mener nef . - Certes , fet Fouke , molt avez perilous mester . Dy moi , Mador , bel douz frere , de quel mort morust ton pere ? » Mador ly respond qe neyeez fust en la mer . « Coment ton ael ? - Ensement . - Coment ton besael ? - En meisme la manere , e tous mes parentz , qe je sache , tanqe le quart degree . - Certes , dit Fouke , molt estes folhardys qe vous osez entrer la mer . - Sire , fet il , pur quoy ? Chescune creature avera la mort qe ly est destinee . Sire , fet Mador , si vous plest , responez a ma demaunde . Ou morust ton pere ? - Certes , en son lyt . - Ou ton ael ? - Einsement . - Ou vostre besael ? - Certes trestous qe je sai de mon lignage morurent en lur lytz . - Certes , sire , fet Mador , depus qe tot vostre lignage morust en litz , j'ay grant merveille qe vous estes osee d'entrer nul lyt . » E donqe entendy Fouke qe ly mariner ly out verité dit , qe chescun home avera mort tiele come destinee ly est , e ne siet lequel en terre ou en ewe . 
Fouke parla a Mador , qe savoit la manere des nefs , e ly pria pur amour e pur du suen qu'il ly volsist devyser e ordyner une neef , e il mettreit les costages . Mador ly granta . La neef fust fete en une foreste deleez la mer , solum le devys Mador en tous poyntz , e totes cordes e autre herneis quanqe apendeit si bien e si richement q'a merveille , e fust a demesure bien vitaillee . Fouke e ces freres e sa meysné se mistrent en la mer , e acosterent Engleterre . Adonqe vist Mador une neef bien batailee venant vers eux , e , quant les neefs s'aprochierent , un chevaler parla a Mador , e dit : « Danz maryner , a qy e dount est cele neef qe vous guyez , quar nulle tiele n'est custumere de passer par ycy ? - Sire , fet Mador , c'est la moye . - Par foy ! fet le chevaler , noun est . Vous estes larounz , e je le say bien par le veyl quartronee q'est des armes Fouke le fitz Waryn , e il est en la neef , e eynzhuy rendroi je son corps al roy Johan . - Par foy ! fet Fouke , noun freez , mes si rien desirrez del nostre , vous le averez volenters . - Je averei , fet il , vous tous e quanqe vous avez , estre vostre gree . - Par foy ! fet Fouke , vous y menterez . » Mador , qe bon e hardy maryner fust , lessa sa neef sigler ; si trespersa l'autre neef tot parmy , dont la mer entra , e si fust la neef pery ; mes eynz y out meint dur coupe donee . E , quant la neef fust vencue , Fouke e ces compaignons pristrent grant richesse e vitaille , e aporterent en lur neef . Atant perist e enfoundry l'autre neef . 
Fouke tot cel an entier demora costeant par Engleterre , e a nul home ne voleit fere mal si noun al roy Johan , e sovent prist son aver e quant qu'il poeit del suen . Fouke comença sigler vers Escoce . Atant lur vynt de le occident un vent favonyn , e lur chaça treis jorneez de la Escoce . Atant virent un yle molt delitable e bel , a ce qe lur fust avys , e se trestrent laundreit , e troverent bon port . Fouke e ces quatre freres e Audulf e Baudwyn alerent en la terre pur vere le pays , e vitailler lur neef . Atant virent un juvencel gardant berbis , e , quant vist les chevalers , s'en ala vers eux , e les salua de un latyn corumpus . Fouke ly demanda s'il savoit nulle viande a vendre en le pais . « Certes , sire , fet il , nanil , quar c'est une yle q'est habité de nule gent si noun de poy , e cele gent vivent de lur bestes . Mes si vous plest venir ou moy , tele viaunde come j'ay averez volenters . » Fouke le mercia e ala ou ly . Le vadlet lur mena par une caverne desoutz terre , qe fust molt bele , e lur fist seer , e lur fist assez bel semblant . « Sire , fet le vadlet , j'ay un serjant en la montaigne . Ne vous peise , si je corne pur ly , e bien tost mangeroms . - De par Dieu ! » fet Fouke . Le juvencel ala dehors le caverne , e corna sys meotz , e revynt en la caverne . 
Bien tost vindrent sis gros e grantz vilaynz e fers , vestuz de grosse e vyls tabertz , e chescun avoit en sa meyn un gros bastoun dur e fort , e , quant Fouke les vist , si avoit suspecion de mavesté . Les sis vyleinz entrerent une chambre , e osterent lur tabertz , e se vestirent de un escarlet vert e sodliés d'orfreez , e de tous atirs furent auxi richement atireez come nul roy poeit estre , e revyndrent en la sale , e saluerent sire Fouke e ces compaignonz , e demanderent les eschecz , e um lur porta un molt riche eschecker ou meyné de fyn or e argent . Sire Willam assist un geu , mes il le perdy meyntenant . Sire Johan assist un autre ; meintenant fust perdu . Phelip , Aleyn , Baudwyn e Audulf , chescun aprés autre , assist un giw , e chescun perdy le suen . Donqe dit un des plus fers berchers a Fouke : « Volez vous juer ? - Nanyl , fet il . Par foi , fet le bercher , vous juerez ou luttrez , malgré le vostre . - Par foi , fet Fouke , maveys vileyn bercher , vous y mentez , e , depus qe je dey luttre ou juer malgré mien , je jueroy ou vous en la manere qe j'ai apris . » Si sayly sus , haunça l'espee ; si ly fery qe la taste vola enmy la place , pus un autre , pus le tierce , issi qe Fouke e ces compaignouns ocistrent tous les vileynz glotouns . 
Fouke en une chambre entra e trova une vele seant , e avoit un corn en sa meyn , e sovent le mist a sa bouche , mes ele ne le poeit de rien corner . Quant ele vist Fouke , ly cria merci , e il la demanda dont le corn servireit , si ele le poeit corner . La viele ly dist qe , si le corn fust cornee , socours lur vendreit a plenté . Fouke le corn prist e en une autre chambre se mist ; donqe vist seet damoiseles qe a demesure furent beles , e molt richement furent vestues , e molt riche oevre fesoient , e , quant virent Fouke , a genoyls se mistrent , e ly crierent merci . Fouke lur demanda dont il estoient , e la une ly dyt : « Sire , fet , je su la fyle Aunflor , reis de Orkanye , e mon seignour fust demorant a un son chastiel en Orkanie , q'est apelee chastel Bagot , qu'est sur la mer , deleez une molt bele foreste . Avynt qe je e ces damoiseles a quatre chevalers e autres entrames un batil en la mer ; si alames deduyre . Atant survyndrent les seet fitz la vele de seynz ou lur compagnie en une neef ; si ocistrent tous nos gentz , e nous amenerent sa , e si ount desolé nos corps , estre nostre gree , Dieu le siet ; dont nous prioms en le noun Dieu , en qy vous creez , qe vous nous aidez de ceste cheytyvetee , si vous poez de cy eschaper , quar je vey bien par vostre semblant qe vous n'estez mie de ce pays menant . » Fouke conforta les damoyseles , e dyt qu'il les aydera a son poer . Fouke e ces compaignons troverent grant richesse , vitaille e armure , e ileqe trova Fouke le haubergon , qu'il tynt si riche e qe molt ama , qu'il soleit user privément , qu'il ne voleit en tote sa vie pur nul aver vendre ne doner . 
Fouke richement garny sa neef , e amena les dammoiseles a sa neef , e les eesa en quanqu'il poeit . E pus comanda totes ces gentz qu'il se armassent hastivement , e , quant tous furent armeez a volenté , donqe leva Fouke la menee de le petit corn qu'il avoit pris de la vele , e donqe vindrent , corantz par les champs , plus qe deus . c . des larons de la countree . Fouke e sa compagnie les corurent sur , e yl se defendyrent vigerousement . Yleqe furent ocys plus qe . ii . c . des robbeours e larouns , quar yl n'y avoyt nulle gent en tote cele yle si robbeours e larouns noun , qe soleynt ocire quanqu'il porreynt ateyndre e prendre par mer . Fouke demanda Mador sy ly savoit amener par mer en le realme qe um apele Orkanie . « Oyl , certes , fet il , ce n'est qe un isle , e le chastel Bagot est molt pres de le port . » Fouke dit : « A cel chastiel vodrey je estre . - Sire , eynzhuy vous y serrez . » Quant Fouke fust aryvee , dont demanda les damoyseles sy yl aveyent conisance de le pais . « Certes , sire , fet la une , c'est le realme Aunflour , mon piere . » Fouke vynt al chastiel , e rendy al roy sa fyle e les damoyseles , e il a grant honour les reçust e dona a Fouke riche douns . 
Fouke ad tant siglee pur vere merveilles e aventures qu'il ad envyronee les . vii . yles de le occean , la Petite Bretaygne , Yrlande , Gutlande , Norweye , Denemarche , Orkanye , la Graunde Eschanye . En Eschanye ne meynt nul home fors serpentz e autres lede bestes . E la vist Fouke serpentz cornuez , e les corns furent molt aguz , e si ount . iiii . peez , e sunt volantz come oysels . Un tel serpent asayly Fouke , e ly fery de son corn , e tresperça son escu parmy . Fouke s'enmervila molt de le coupe , e se avysa molt bien qe , quant le serpent ly fery en l'escu , ne poeit hastivement delyverer son corn , e Fouke le bota parmy le cuer de son espee . Ileqe vist Fouke beste verminouse , q'avoit teste de mastyn , barbe e pees come chevre , oreiles come de levre , e autres plusors bestes , qe seint Patrik enchaça d'Yrlande , e les encloyst ileqe par la vertu de Dieu , quar le prodhome seint Patrik fust bien de ly , e uncore nulle beste venymouse ne habite la terre d'Yrlande , sinoun lesartes descowés . 
Fouke vet siglant vers le north par la mer occian outre Orkanye . Si trova tant de freydure e gelee qe home ne poeit la freidure durer , ne la nef en la mer pur la gelee ne poeit avant passer . Fouke se retorna vers Engleterre . Atant vynt une molt hydouse tempeste ; dont trestous quidoient pur la tempeste moryr , e il crierent devoutement a Dieu e a Seint Clement qu'il lur delyvrast del torment . Ceste tempeste lur durra . xv . jours ; donqe vyrent terre , mes ne savoient quele . Fouke s'en ala a terre , e vist un chastiel molt biel . Il entra le chastel , quar la porte fust defermé , e ne trova leynz honme ne beste vivant ne en tot le pays , e s'enmerveila molt qe si bel lu fust de nully habitee . Revynt a sa neef ; si le counta a sa meyné . « Sire , fet Mador , lessum si la neef , e aloms tous a terre , estre ceux qe garderount nostre vitaile , e bien tost par aventure orroms par ascun coment il est de cet pays . » 
Quant vindrent a la terre , encontrerent un pesant . Mador ly demanda quele terre ce fust , e coment apelee , e purquoy n'est habitee . Ly pesant lur dyt « qe c'est le reygne de Yberye ; e cest pays est apellee Cartage ; cest chastiel est al duc de Cartage , qe tient de le roy de Yberye . Cesti duc avoit une file , la plus bele pucele qe um savoit en le regne de Yberye ; cele damoisele mounta un jour le mestre tour de cest chastel ; atant vynt un dragoun volaunt , e prist la damoisele , e la porta sur un haut mount en la mer , si la manga . Cesti dragoun ad ocys e destrut tot cet pays , pur qy nul home n'est osee cet pays habiter , ne le duc n'est osee cet chastel entrer , tant est hydous le dragoun . » 
Fouke se retorna a sa galye , e siglerent avant . Donqe virent un grant mont en la mer . « Sire , fet Mador , c'est le mont ou meynt le dragon . Ja sumes nous tous en grant peril . - Tes tey , fet Fouke , uncore ne veiez si bien noun . Dantz Mador , volez estre mort de poour ? Meynt dragon avoms veu , e Dieu nous ad bien de peril delyveré . Unqe ne fumes uncore en peryl dont , la merci Dee , n'avoms bien eschapé . Vostre maveis confort mettreit coars a la mort . » 
Fouke prist Audulf de Bracy , e par degrees monta le mont , qe bien haut ert , e , quant vindrent al somet de le mont , virent meint bon hauberc , healmes e espeiez e autres armes , gisantz yleqe , e ne vyrent delees les armes nulle chose si os des gentz noun , e virent un arbre gros e bel e une fontaigne par desouth , corant de ewe bele e clere . Fouke se regarda deleez , e vist une roche crosee , leva sa destre , e se seygna en le noun le Piere , Fitz e le Seynt Espyryt , saka sa espeye , e mout hardiement se mist dedenz , come cely qe s'enfya del tot a Dieu , e vist une molt bele damoisele ploraunte e grant duel demenaunte . Fouke la demaunda dont estoit . « Sire , fet ele , je su file al duc de Cartage , e j'ai esté seynz seet anz , e unqe n'y vy cristien seynz , s'il ne venist malgree le suen , e , si vous estes de poer , pur Dieu ! alez vous ent , quar si le dragoun de seynz vienge , jamés n'eschaperez . - Certes , fet Fouke , uncore ne vueil aler , eynz orroy e verroy plus . Damoisele , fet Fouke , qe fet le dragoun de vous ? Ne vous fet il si ben noun ? - Sire , fet ele , le dragoun est fier e fort , e portereyt un chevaler armee en ces mountz , s'il ly poeit prendre en ces powes , e meynt un ad si aportee e mangee , dount vous poez la dehors vere les os , e pluz ayme humayne char qe nul'autre , e , quant sa hydouse face e sa barbe sunt ensenglaunteez , donqe vient il a moy , e me fet laver de clere ewe sa face e sa barbe e son pys , e , quant ad talent de dormyr , vet a sa couche , qe tot est de fyn or , quar il ad tele nature qu'il est trop chaut a demesure , e or est molt freyd par nature , e , pur sey refroidir , yl se couche en or , e , quant vet a sa couche , il prent un gros piere , come vous poez vere la , si le met a l'us devant , pur doute de moy , qe je ne le deveroy ocyre en dormant , quar il ad sen de honme , e me doute grantment , e a drein je say bien qe il m'ociera . - Par Deu ! fet Fouke , si Dieu plest , noun fra . » 
Fouke prist la damoisele , si la bailla a sire Audulf a garder , e s'en issirent de la roche , e ne furent geres issuz qu'il ne vyrent le dragoun volaunt en l'eyr venyr vers eux . Si gitta de sa bouche , qe chaut ert , fumee e flambe molt oryble , e si fust trop lede beste ; si avoit grosse teste , dentz quarreez , fers les powes , long la cowe . Le dragoun , quant vist Fouke , si se fery a ly , e de sa powe en volant ly fery en l'eschu qu'il l'enracha parmy . Fouke leva l'espee ; si ly fery le dragoun en la teste auxi durement come il poeit , e le coup ne ly malmist de rien , ne il ne s'enmaya de rien pur le coup , tant out dur l'escharde e l'esclot devant . Le dragoun prent son cours de loyns pur durement feryr , e Fouke , qe le coup ne puet endurer , guenchy derire l'arbre q'esta utre la fontaygne . Fouke aparçust qu'il ne poeit le dragoun damager devaunt ; si se avysa , a un retorn qe le dragon fist , si ly fery bien del corps sur la cowe , e la coupa en deus . Le dragon comença crier e brayre , saut a la damoysele , si la voleit prendre e porter aylours , e sire Audulf la defendy . Le dragon prist sire Audulf de sa powe si estroytement qe , si Fouke n'ust venuz plus hastivement , il le ust afolee . Donqe vynt Fouke ; si coupa la powe , e a grant peyne delyvra sire Audulf , quar durement le avoit de sa powe encloee parmy le hauberc . Fouke fery le dragoun enmy la bouche de l'espee , e par ileqe le ocist . 
Fouke fust molt las , e se reposa une piece , puis ala a la couche le dragon , e prist le or , quanqu'il yleqe trova , e fist aporter a sa galye . Johan de Rampaigne tasta la plaie sire Audulf , e la medicina , quar bien savoit de medicines . Mador retorna sa neef vers Cartage , e ariverent en la contree , e rendyrent al duc sa file , qe molt fust lee quant yl la vist . La damoisele ad counté a son seignour quele vie ele ad demenee , e coment Fouke ocist le dragoun . Le duc chay as pees Fouke , e le mercia de sa file , e ly pria , si li plust , qu'il volsist demorer en le pays , e il ly dorreit tote Cartage ou sa file en mariage . Fouke ly mercia finement de cuer pur son bel profre , e dit qe volenters prendreit sa file , si sa cristieneté le poeit soffryr , quar femme avoit esposee . Ce dit , Fouke demora ileqe tanqe Audulf fust seyn de sa playe , e donqe prist congié del duc , qe molt fust dolent pur le departyr . Le duc lur dona meynt bon juel e bel , e destrers molt bels e ygnels , e a chescun dona ryche dons . 
Fouke e ces compaignouns siglerent vers Engleterre . Quant vyndrent a Dovre , entrerent la terre , e lesserent Mador ou la nef en un certeyn leu la ou il ly porreyent trover quant vodreyent . Fouke e ces compaignons aveient enquis des paissantz qe le roy Johan fust a Wyndesoure , e se mistrent privément en la voie vers Wyndesoure . Les jours dormyrent e se reposerent ; les nuytz errerent tanqu'il vyndrent a la foreste , e la se herbigerent en un certeyn lyw ou yl soleynt avant estre en la foreste de Wyndesoure , quar Fouke savoit yleqe tous les estres . Donqe oyerent veneours e berners corner , e par ce saveyent qe le rey irroit chacer . Fouke e ces compaignons s'armerent molt richement . Fouke jura grant serement qe pur pour de moryr ne lerreit qu'il ne se vengeroit de le roy , q'a force e a tort ly ad desherytee , e qu'il ne chalengereit hautement ces dreytures e son herytage . Fouke fist ces com paignons demorer yleqe , e il meymes , ce dit , irreit espier aventures . 
Fouke s'en ala e encontra un viel charboner portant une trible en sa meyn ; si fust vestu tot neir come afert a charboner . Fouke ly pria par amour qu'il ly velsist doner ces vestures e sa trible pur du seon . « Sire , fet il , volenters . » Fouke ly dona . x . besantz , e ly pria pur s'amour qu'il ne le contast a nully . Le charboner s'en va . Fouke remeynt e se vesty meyntenant de le atyr qe le charboner ly avoit donee , e vet a ces charbons ; si comence de adresser le feu . Fouke vist une grosse fourche de fer ; si la prent en sa meyn , e dresse saundreyt e landreyt ces coupons . 
Atant vynt le roy ou treis chevalers tot a pee a Fouke , la ou yl fust adresaunt son feu . Quant Fouke vist le roy , assez bien le conust e gitta la fourche de sa meyn , e salua son seignour , e se mist a genoyls devant ly molt humblement . Le roy e ces trois chevalers aveyent grant ryseye e jeu de la noreture e de la porture le charboner ; esturent ileqe bien longement . « Daun vyleyn , fet le roy , avez veu nul cerf ou bisse passer par ycy ? - Oyl , monseignour , pieça . - Quele beste veitez vous ? - Sire monseignour , une cornuee , si avoit longe corns . - Ou est ele ? - Sire monseignour , je vous say molt bien mener la ou je la vy . - Ore avant , daun vyleyn , e nous vous siweroms . - Sire , fet le charboner , prendroy je ma forche en mayn ? Quar si ele fust prise , je en averoy grant perte . - Oyl , vyleyn , si vous volez . » 
Fouke prist la grosse fourche de fer en sa meyn , si amoyne le roy pur archer , quar yl avoit un molt bel arke . « Sire monseignour , fet Fouke , vous plest il attendre , e je irroy en l'espesse , e fray la beste venir cest chemyn par ycy ? - Oil , » ce dit le roy . Fouke hastyvement sayly en le espesse de la forest , e comanda sa meyné hastivement prendre le roy Johan , « quar je l'ay amenee sa solement ou treis chevalers , e tote sa meysné est de l'autre part la foreste . » Fouke e sa meyné saylyrent hors de la espesse , e escrierent le roy , e le pristrent meintenant . « Sire roy , fet Fouke , ore je vous ay en mon bandon . Tel jugement froi je de vous come vous vodrez de moy , si vous me ussez pris . » Le roy trembla de pour , quar il avoit grant doute de Fouke . Fouke jura qu'il morreit pur le grant damage e la desheritesoun qu'il avoit fet a ly e a meint prodhome d'Engleterre . Le roy ly cria mercy , e ly pria pur amour Dieu la vie , e yl ly rendreyt enterement tout son heritage e quanqu'il aveit tolet de ly e de tous les suens , e ly grantereit amour e pees pur tous jours , e , a ce , ly freit en totes choses tiele seureté come yl meysmes voleit devyser . Fouke ly granta bien tote sa demande a tieles qu'il ly donast , veantz ces chevalers , la foy de tenyr cest covenant . 
Le roy ly plevy sa fey qu'il ly tendroit covenant , e fust molt lee que issi poeit eschaper . E revynt a soun paleis , e fist fere assembler ces chevalers e sa meisné , e lur counta de mot en autre , coment sire Fouke le avoit desçu , e dit que par force fist cel serement , pur quoi qu'il ne le velt tenyr , e comaunda que tous se armassent hastivement a prendre ces felons en le parke . Atant pria sire James de Normandie , que fust cosyn le roy , qu'il poeit aver la vauntgarde , e dit qe les Engleis , a poi tous les grantz , sunt cosyns a sire Fouke , e pur ce sunt treitours al roy , e ces felouns ne vueillent prendre . Donqe dit Rondulf , le counte de Cestre : « Par foy ! sire chevaler , sauve le honour nostre seigneur le roy , noun pas vostre , vous y mentez . » E ly vodra aver feru del poyn , si le counte mareschal ne ust esté , e dit qu'il ne sount ne unque furent treitours a le roy ne as suens , mes bien dit que tous les grantz e le rey meismes est cosyn al dit Fouke . Dont dit le counte mareschal : « Aloms pursyvre sire Fouke ! Donqe verra le roy qui se feyndra pur la cosynage . » 
Sire James de Normandye e ces . xv . compaignouns chevalers se armerent molt richement e tot de blaunche armure , e furent tous noblement mountez de blancz destrers , e se hasta devant ou sa compagnie pur aver pris . E tot lur affere avoit Johan de Rampaigne espiee e counté a sire Fouke , qe ne poeit en nulle manere eschaper si par bataille noun . Sire Fouke e ces compaignouns se armerent molt richement , e se mistrent hardiement contre sire James , e se defendirent vigerousement , e ocistrent tous ces compaignouns , estre quatre que furent a poi naufrés a la mort , e sire James fust pris . Sire Fouke e ces compaignouns se armerent meintenant de les armes sire James e des autre Normauntz , e mounterent lur bons destrers , que blanks erent , quar lur destrers demeyne furent las e mesgres , e armerent sire James de les armes sire Fouke e lyerent sa bouche , qu'il ne poeit parler , e mistrent son helme sur sa teste , e chevalcherent vers le rey , e , quant yl les vist , il les conust par les armes , e quida qe sire James e ces compaignouns amenerent sire Fouke . Lors presenta sire Fouke sire James a le roy , e dist qe ce fust sire Fouke . Le counte de Cestre e le counte mareschal , quant ce virent , mout furent dolentz . 
Le rey pur le present ly comaunda qu'il ly baysast . Sire Fouke dit qu'il ne poeit attendre de oster son healme , quar yl ly covensist pursyvre les autres fitz Waryn . Le roy descendy de soun bon destrer , e comanda qu'il le mountast , quar isnel ert a pursiwre ces enymys . Sire Fouke descendy , e mounta le destrer le roy , e s'en va vers ces compaignouns , e s'en fuyrent bien sis lywes de yleqe , e la se desarmerent en un boschage , e laverent lur playes , e benderent la playe Willam , son frere , qe durement fust naufré de un des Normauntz , e le tyndrent pur mort ; dont tous fesoient duel a demesure . Le roy comaunda meyntenaunt pendre sire Fouke . Atant vint Emery de Pyn , un Gascoyn qe fust parent a sire James , e dit qu'il le pendreit , e le prist e le amena un poy de yleqe , e fist oster son healme , e meyntenant vist qe ce fu James , e delya sa bouche , e il ly conta quanqe avynt entre ly e sire Fouke . Emery vint meintenaunt au roy , e amena sire James , qe ly conta coment sire Fouke ly avoit servy , e , quant le rey se aparçust estre issi desçu , molt fust dolent , e jura grant serement qe ja ne se devestereit de son haubreke avaunt qu'il avoit ces treytres pris , e de ce ne savoit sire Fouke rien . 
Le roy e ces countes e barouns les pursiwirent par le esclot des chivals tant qu'il vindrent a poy a le boschage , la ou Fouke fust . E , quant Fouke les aparçust , plourt e weymente Willam , son frere , e se tient perdu pur tous jours , e Willam lur prie qu'il coupent sa teste e la emportent ou eux , issi qe le roy , quant ad trovee son cors , ne sache qui yl fust . Fouke dit qe ce ne freit pur le mounde , e prie molt tendrement en ploraunt qe Dieu , pur sa pieté , lur seit en eyde ; e tiel duel come entre eux est ne veistes unqe greindre fere . 
Rondulf , le counte de Cestre , vint en prime chef , e , quant aparçust sire Fouke , comaunda sa meisné arestier . Si voit privément a sire Fouke , e li pria , pur le amour de Dieu , rendre sei al roy , e yl serroit pur ly de vie a de menbre , e qu'il serroit bien apesee al roy . Fouke redist qe ce ne froit pur tut le aver du mounde . « Messire cosyn , pur l'amour de Dieu , je vous pri qe mon frere qe la gist , quant il est mors , qe vous facez enterrer son cors , qe bestes savages ne le devourent , e les nos , quant mort sumes ; e retornez a vostre seignour , le roy , e fetes a ly vostre service sanz feyntyse e saunz avoir regard a nous , qe sumes de vostre sang , e nous receveroms ore issi la destiné qe a nos est ordinee . » Le counte , tot em plorant , retorna a sa meyné . Fouke remeint , qe molt tendrement plourt de pieté pur son frere , qe ly covent a force ileqe lesser , e prie a Dieu qu'il lur socourt e eyde . 
Le counte comande sa meisné a sa compaignie a le asaut , e yl si ferirent vigerousement . Le counte meismes asaily sire Fouke ; mes a drein le counte perdy son chival , e sa meisné fust grant partie ocis . Fouke e ces freres se defendirent hardiement , e , come Fouke se defendy , sire Berard de Blees ly vynt derere , e ly feri de son espee en le flanc , e le quida aver ocis . Ataunt se retorna Fouke e ly referi sur le espaudle senestre ou ambedeus les mayns , e ly coupa le cuer e le pulmoun , e chei mort de soun destrer . Fouke avoit taunt seigné qu'il palma sur le col de son destrer , e le espeye chey de sa meyn . Donqe comença duel a merveille entre les freres . Johan , son frere , sayly direre Fouke sur le destrer , e ly sustynt qu'il ne poeit cheyer , e se mistrent a fuyte , quar poer ne aveient de demorer . Le roy e sa meyné les pursiwyrent , mes prendre ne les purreynt . Tote la nut errerent , issi qe l'endemayn matyn vindrent a la mer a Mador , le maryner . Donque reverti Fouke e demaunda ou il fust e en qy poer , e ces freres ly confortoyent a mieux qu'il purroient , e ly cocherent en la nef en un molt bel lit , e Johan de Rampayne medicina ces playes . 
Le counte de Cestre avoit grantment perdu de sa gent , e vist dejouste ly Willam le fitz Waryn a poy mort , e prist le cors , e le maunda a une abbeye pur medeciner . Au drein fust ileqe aparçu , e le roy le fist venyr en letere devant ly a Wyndesoure , e la fist ruer en parfounde prisone , e molt fust corocé a le counte de Cestre , pur ce qu'il le cela . Fet le roy : « Fouke est naufré a la mort , a cesti ay je ore ici ; les autres averei je bien , ou qu'il seient . Certes , m'en poise durement de le orgoil Fouke , quar , si orgoil ne fust , il ust unquore vesqy , e , tant come il fust en vie , n'y out tiel chevaler en tot le mounde ; dont grant pierte est de perdre un tel chevaler . » 
En la mer deprés Espaigne est une ysle tote close de haut roche , e si n'est que une entré , si est apelee Beteloye , une demie luwe de long e autretant de lee , e la n'y avoit home ne beste habitaunt . Le sisme jour vindrent a cet ysle . Fouke comença donqe dormyr , quar sis jours devant ne avoit dormy . Ces freres e sa meisné alerent a la terre , e yl meismes soulement dormy en la nef , que fust fermee a la roche . Ataunt survynt un hydous vent , e rompy lé cordes de la nef , e emporta la nef en haute mer . Lors se enveilla Fouke e vist les estoilles a le firmament . Apela Johan , son frere , e ces autres compaignons , e nully le respondy , e vist qu'il fust soulement en haute mer . Donqe comence a plurer e maldire sa destiné , que ly fust si dure , e regreta ces freres . Lors ly prist un somoil , e bien tost ariva sa nef en la terre de Barbarie , a la cité de Tunes , e yleqe adonqe estoit Messobryns , le roy de Barbarie , ou quatre rois e sis admirals , qe tous furent Sarazyns . Le roi se apua en un tour vers la mer , e vist cele merveillouse galye arivé en sa terre , e comanda deus serjauntz aler e vere ce qe fust . 
Les deus serjauntz entrerent la nef ; rien ne troverent si le chevaler noun , qe uncore fust endormy . Le un le bota de ces piés , e le cumaunda esveiller . Le chevaler saut sus come honme effraee ; si le fery de le poyn qu'il chay outre bord enmy la mer . Le autre se mist a fuste , e vint counter le roi coment ly avynt . Le roi comanda . c . chevalers aler prendre cele nef , e amener a ly le chevaler . Les . c . chevalers , tot armés , vindrent a la nef , e le assailerent de tote partz . Fouke se defent hardiement countre tous , mes a drein se rendy , a tieles qu'il ne averoit si bien noun . Yl le amenerent devant le roy , e il comaunda qu'il fust bien servi en une chaunbre . 
Isorie , la suere le roy , le soleit sovent visiter e conforter , e si fust tres bele e gentile damoisele , e aparçust qu'il fust playé en la flanke , e ly pria pur amour que yl la dist coment out noun , e de quele terre fust , e en quele manere fust playé . Yl la respoundy qu'il avoit a noun Maryn le Perdu de Fraunce , e qu'il ama tendrement de cuer une damoisele , file de un counte de son pais , e ele ly refist grant semblaunt d'amour , mes ele ama plus un autre . « E avynt que ly e moy un jour fumes assemblés par grant amour , e ele me tint entre ces bras molt estroit . Ataunt survynt le autre , qe ama plus , e me feri issi de un espé , e pus me mistrent en une galye en la mer pur mort , e la galye me amena en icés parties . - Certes , dit Isorie , cele damoisele ne fust geres cortoise . » Isorie prist sa harpe , qe molt riche fust , e fist descaunz e notes pur solacer Fouke , quar le vist bel e de corteise porture . 
Fouke demaund'a Isorie la bele quei fust la noyse qe fust devaunt le roy en la sale . « Certes , fet ele , je le vous dirroi . En la terre de Yberie avoit un duc qe fust apelé duc de Cartage , e avoit une tres bele fyle , Ydoyne de Cartage . Cele , vivaunt le pere , sojorna en un son chastiel de Cartage . Atant vint un dragoun qe la prist e emporta en un haut mount en la mer , e la tynt plus qe sept aunz , si la qe un chevaler de Engletere , que fust apelé Fouke le fitz Waryn de Mees , vint sur cel mont , e ocist le dragoun , e la rendy a son piere . Tost aprés , le duc morust ; ele tient tote la ducheyse . Le roi , mon frere , maunda a ly messagers qu'il la prendroit a femme , e ele le refusa , e , pur vergoyne qe le roi avoit , fist assembler grant pueple , e destruit ces cités , abati ces chastiels . La damoisele s'enfui en estraunge regne pur quere socours . Mes ore est ele revenue ou pueple saunz nonbre , e comence fierement a guerrer le roy , e si est preste de fere bataille countre ost ou chevaler countre chevaler , issi qe , si le suen seit vencu , qe ele ayle vers sa terre , e , si le nostre seit vencu , qe le rey , mon frere , entierement restore ces damages . E sur ce , vindrent huy en sale fiers messagers , e plust a dieu Mahoun qe vous fussez tiel qe la bataille de par le roy , mon frere , ossasez prendre , quar grant honeur vous avendreit . - Certes , ma damoysele , je su grantment tenuz a monseigneur le rey e nomément a vous , mes jamés bataille ne prendrei pur Sarazyn countre cristien pur perdre la vie . Mes , si le roy vueille reneyer sa ley , e devenyr cristien , e estre baptizé , je prendroy la bataille , e salveroy sa terre e ces gentz , e ly froi aver cele damoysele dount me avez counté . » Isorie va tot counter Messobryn , son frere , le roy de Barbarie , quanqe Fouke , que se fet appeler Maryn le Perdu de France , ly out promis . Le roy graunta meyntenaunt quanque vodra ordyner , si yl purra cele bosoigne issi achevyr . 
Le jour qe la bataille fust ordyné , le roy fist armer mout richement sire Fouke , e Isorie meismes de bone volenté ly servy . Le roy e ces Barbaryns , ces admyrals e tous ces autre gentz furent richement armés , e grant pueple ou eux , e mistrent avant son chevaler , Fouke , que devereit fere la bataille , e la duchesse mist avant le suen . Les chevalers , que fiers furent , brocherent les chivals des esperouns , e fierent dé launces , que tronçouns volent par les chauns . Pus treient les espiés , e si entrefierent hardiement . Fouke fery le cheval son compaignon , que mort le abati ; mes , a son vueil , yl ust feru le chevaler . Quant le chevaler fust a terre , dont dit : « Maveis payen , maveis Sarazyn de male foy , Dieu de ciel vous maldie ! Purquoy avez ocis mon chival ? » Fouqe descendy a pié , e s'entrecombatyrent durement tot le jour . Quant fust a poy avespree , dit le chevaler a Fouke : « Daun paien , tu es fort e vigerous . Par amours , dy moy , ou nasquiste vous ? - Si vous plest saver mon nation , je ne le vous dirroi mye , si vous ne me diez eynz del vostre . - E je le vous grant . » Le chevaler ly dit qu'il fust cristien , nez en Engletere le fiz Waryn de Mees , e fust appelé Phelip le Rous , e counta de mot en autre tot par ordre entierement tote sa vie e ces freres , e come la ducheyse vynt en une nef par le ysle de Beteloye , e les resçust en la nef , e les sauva , quar demy an e plus y furent , e mangerent lur chivaus pur feym . « E , quant la countesse nous ust veu , meintenaunt nous conust e nous trova quanqe mestier nous fust , e nous counta que ele vint de Engletere , e la nous avoit quis pur sa gere meintenyr . E tiele dure vie avoms demeyne . » Lors dit Fouke : « Beu frere Phelip le Rous , ne me conusez vous ? Je su Fouke vostre frere . - Nay certes , daun Sarazyn , non estes ; mes ore me vodrez engyner . Par Dieu ! noun frés . » Donqe ly dit Fouke verroy'enseigne , qu'il bien conust . Donque demenerent grant joie , e respiterent la bataille tanqe l'endemeyn . Phelip conta la ducheyse qe ce fust Fouke , son frere , ou qy il avoit combatu , issi qe , par le consayl Fouke e Phelip e ces autres freres , le roy e tote sa meysné furent baptizé , e le roy esposa la duchesse a grant honour . 
Fouke e ces freres a sa meyné demorerent une piece ou le roy , pus se apresterent mout richement vers Engletere . Le roy lur dona or , argent , chivals , armes e totes richesses que il voderount aver ou coveyter , e emplyrent lur nef de taunt de richesse qe a merveille . Quant furent arivez privément en Engleterre , Fouke ordina qe Johan de Raunpayne se freit marchaunt e enquerreit ou le roy Johan fust , e si Willam , soun frere , fust en vie ou ne mye . Johan se apparilla molt richement a gyse de marchaunt , vint a Loundres , e se herberga a la mesoune le meyr , e se fist servir molt richement , e se acointa ou le meyr e tote la meyné , e lur dona bel douns , e pria al meir qu'il ly fesoit aver conisaunce de le rey , issi qu'il purreit ariver sa nef en sa terre . E quanqu'il parla fust latyn corupt , mes le meir le entendy bien . 
Le meir le amena devant le roy Johan a Westmoster , e le marchant mout cortoisement ly salua en son langage . Le roi l'entendi bien , e demaunda qui il ert e dont vint . « Sire , fet il , je su marchaunt de Grece ; si ay esté en Babiloyne , Alixandre e Ynde le Majour , e ay un nef chargé de avoir de pois , riche dras , perye , chevals , e autres richesses qe grantment purreint valer a ceste reigne . - Je vueil , fet le roy , que vous e vos bien aryvez en ma terre , e je vous serroi garant . » E furent comaundez demorer a mangier . Le meir e le marchant mangerent ensemble devant le roy . Atant vindrent deus serjauntz de mace , e amenerent en la sale un chevaler grant , corsu , longe barbe e neyre , e fieblement atyré , e le assistrent enmy le eyr'e ly donerent a manger . Le marchaunt demaunda al meir qui ce fust , e il ly dit : « Un chevaler , nomé sire Willam le fitz Waryn , » e ly counta entierement tote le estre de ly e ces freres . E , quant il le oy nomer , donqe fust molt lee qu'il le vist en vie ; mes molt a deseese de cuer qu'il le vist si meseysé . Le marchant al plus tost qu'il poeit se hasta vers sire Fouke , e ly counta tot soun affere , e fist amener la nef auxi pres la cité come il poeynt . L'endemeyn , le marchant prist un palefroy blanc , si bel ne fust en tote le roialme , e le presenta a le roy Johan , qe molt leement le reçust pur sa belté . Le marchant dona si largement qu'il se fist amer de tous , e poeit fere en court quanqe ly plust . 
Un jour prist ces compaignons , e se armerent bien e pus vestirent lur gounes , come a mariners apent . Vindrent a Westmoster , a court , e ileque furent noblement resçuz , e virent Willam le fitz Waryn , qe fust amené de ces gardeins vers la chartre . Le marchaunt e ces compaignouns , malgree les gardeynz , le pristrent a force , e le aporterent a lur batil , que flota assez pres desouz le paleis , e se mistrent eynz . Les gardeynz leverent la menee , e les pursiwyrent . Les marchauntz furent bien armés , e se defendirent hardiement , e s'eschaperent a lur galye , e siglerent vers haute mer . Quant Fouke vist Willam , son frere , e Jon de Rampaigne , qe fust marchant , ne fet a demaunder si lee fust , e s'entrebeyserent , e chescun counta autre sa aventure e son meschief , e , quant le roy entendy qu'il fust engyné par le marchant , molt se tynt mal bayly . 
Fouke e ces compaignouns aryverent en Bretaigne le Menour , e demorerent la demy an e plus ou ces parentz e cosyns . Atant se purpensa qu'il ne lerreit pur rien qu'il n'yrreit en Engletere . E , quant vint en Engletere en la Novele Forest , ou yl soleit converser , encontra le roy que pursiwy un cengler . Fouke e ces compaignouns le pristrent e sis chevalers ou ly , e le ame nerent en lur galye . Le roy e tous les suens furent molt esbays ; molt de paroles furent , mes a dreyn le roy lur pardona tot son maltalent , e lur rendi tote lur heritage , e lur promist en bone fei qu'il freit crier lur pees par tote Engletere , e , a ce fere , lessa ses sis chevalers ou eux en hostage , si la qe la pes fust crié . 
Le roy s'en ala a Westmostier , e fist assembler countes , barouns e la cleregie , e lur dit apertement qu'il avoit de gree graunté sa pees a Fouke le fiz Waryn e a ces freres e a tuz lur aherdauntz , e comanda qu'il fuissent honorément resçuz par tot le roialme , e lur granta entierement tot lur heritage . 
Quant Hubert , le erchevesqe , ce oy , molt fust lee , e maunda meyntenaunt ces letres a Fouke e al counte de Gloucestre , e a Rondulf , le counte de Cestre , e a Hue , counte mareschal , qu'il venissent hastivement a ly a Caunterbury , e , quant furent venuz , ordinerent qe Fouke e ces freres se rendreynt a Loundres , a le roy . Fouke e ces freres e les trois countes , ou lur poer , se apparillerent auxi richement come yl saveient e poyeynt ; si vindrent parmi Londres ou noble apparail , e s'engenoillerent al rey a Westmoster , e se rendirent a ly . Le roy les reçust e lur rendy quanqe lur fust en Engleterre , e les comaunda demorer ou ly , e si firent yl un moys entier . Puis prist Fouke congié , e demora ou le counte mareschal , e le counte ly dona sur Asshesdoune , Wantynge e autres terres . Fouke e ces freres se armerent a talent , e vindrent a Abyndone , e remuerent de ileqe quanqu'il purreynt trover a vendre , e les firent porter e carier a Wantynge , e fist feyre yleque e ville marchande , que pus en sa ad esté tenu e uncore est . 
Fouke prist coungé de le counte mareschal , e s'en ala a l counte Rondulf de Cestre , que se apparila ou grant pueple vers Yrlaunde , pur defendre ces droitz yleque . Quant il furent arivez , si virent grant assemblé de lur enymis . Le counte comaunda qe tous se armassent , e le counte avoit ou ly treis juvencels freres , qe furent gent de grant valour e force , e furent armés e bien mountés , e ou eux fust Fouke . Ataunt virent un hidous geant entre lur enimys , que fust bien armé tot a pié , hidous , neir e orrible , plus long que nul autre de . xii . pies , e criout : « Counte de Cestre , maundez moy le plus vailant chevaler qe vous avez pur dereyner vostre dreit . » Les treis juvencels , que le oyrent , se mistrent a ly , chescun apres autre , e il les ocist meyntenaunt de sa hasche qu'il tynt . Atant lest Fouke coure le destrer , e ly vodra aver feru de sa launce , e le geant gwencha un poy , e fery a Fouke , qu'il le ust a poy afolee . Fouke le dota grantment , e le avysa bien , issi qe de sa launce le fery parmi le cors . Yl chay a terre , e , en gisant , fery le cheval Fouke , e ly coupa les deux piés . Fouke chay a terre , e resailly e saka l'espee , e coupa se teste , e emporta sa hasche a Blauncheville , ou Fouke avoit fet fermer en marreis un chastel fort e bel . Eissi conquist le counte tous ces terres e chastiels en Irlaund'e , quant avoit ileqe demorree e restorré ces terres , pus retorna en Engleterre . 
Fouke vint a Blauncheville , e trova ileque Mahaud , sa femme , e ces enfaunz , qe molt furent lee de sa venue , e grant joye entrefirent . Donqe fist Fouke aporter ces tresours e ces richesses . Terres , chivals dona a ces serjauntz e amis molt largement , e meintint sa terre a grant honour . 
Fouke se purpensa qu'il avoit grantment meserré countre Dieu , come en occisioun des gentz e autres grauntz meffetz , e , en remissioun de ces pecchiés , founda une priorie en le honour de Nostre Dame Seinte Marie , de le ordre de Grantmont , pres de Alberburs , en le boschage sur la rivere de Sauverne , e si est appelee la Novele Abbeye . E , n'i a geres aprés , morust dame Mahaud de Caus , sa femme , e fust enterree en cele priorie , e , bone piece aprés qe cele dame fust devyé , Fouke esposa une molt gentile dame , dame Clarice de Auberville , e de la une e l'autre dame engendra bials enfauntz e molt vaillauntz . 
Quant dame Johane , la femme Lowis , le prince de Walys , que fust la file le roy Henri de Engleterre , fust devyee , pur le grant renoun de prowesse e de bounté que sire Fouke aveit , yl maunda a ly pur Eve , sa file , e il la graunta , e a grant honour e solempneté furent esposee . Mes Lowis ne vesqui que un an e demi aprés ; morust , e fust ensevely a Aberconewey , saunz heir engendré de Eve , e pus fust ele esposé a ly sire de Blancmostiers , que fust chevaler de grant aprise , coragous e hardy . 
Fouke e dame Clarice , sa femme , une nuit chocherent ensemble en lur chaunbre . La dame dormy , e Fouke veilla e se purpensa de juvente , e molt se repenti de cuer de son trespas . Ataunt vist en la chaunbre si grant clareté que a merveille , e se pensa que ce poeit estre . Donque oy une vois , come ce fust de tonayre en le heir , e disoit : « Vassal , Dieu te ad graunté ta penaunce , que mieux valt ci qe aillours . » A cele parole la dame enveilly e vist la grant clareté , e mussa sa face de pour . Ataunt envanist cele clareté , e pus cele clareté unque ne poeit Fouke vere plus , mes fust veogle pur tous jours . 
Cesti Fouke fust bon viaundour e large , e fesoit turner le real chemyn parmi sa sale , a soun maner de Alleston , pur ce que nul estraunge y dust passer , s'il n'avoit viaunde ou herbergage ou autre honour ou bien du suen . Merlyn dit que 

En Bretaigne la Graunde 
Un lou vendra de la Blaunche Launde . 
. xii . dentz avera aguz , 
Sys desouz e sis desus . 
Cely avera si fer regard 
Qu'il enchacera le leopard 
Hors de la Blaunche Launde , 
Tant avera force e vertue graunde . 
Mes nous le savom qe Merlyn 
Le dit par Fouke le fitz Waryn , 
Quar chescun de vous deit estre ensur 
Qe en le temps le roy Arthur 
La Blanche Launde fust appelee 
Qe ore est Blaunchevile nomee ; 
Quar en cel pays fust la chapele 
De Seint Austyn , que fust bele , 
Ou Kahuz le fitz Yweyn sounga 
Qu'il le chaundelabre embla 
E qe il a un home acountra , 
Qe de un cotel le naufra 
E en la coste le playa , 
E il , en dormaunt , si haut cria 
Qe roi Arthur oy le a , 
E de dormir esveilla . 
E quant Kahuz fust esveillee , 
Si mist sa meyn a son costee ; 
Le cotel yleqe ad trovee 
Que parmi ly out naufré . 
Issi nous counte le Graal , 
Le lyvre de le seint vassal . 
Yleqe recovery ly reis Arthur 
Sa bounté e sa valur , 
Quant il avoit tot perdu , 
Sa chevalerie e sa vertu . 
De cel pais le lou issist , 
Come ly sage Merlyn dist , 
E les . xii . dentz aguz 
Par son escu avom conuz . 
Yl porta l'escu endentee , 
Come les disours ont devisee : 
En l'escu sunt . xii . dentz 
De goules e de argentz . 
Par le leopart puet estre conuz 
Le roy Johan e bien entenduz , 
Quar il porta en son escu 
Les leopartz de or batu . 
Cesti Fouke remist sept aunz veogle , e soffri bonement sa penaunce . Dame Clarice morust e fust ensevely a la Novele Abbeye . Aprés qi mort , Fouke ne vesqui qe un an , e morust a Blaunchevyle , e a grant honour fust enterré a la Novele Abbeye . De la alme de cui Dieus ait merci . Joste le auter gist le cors . Deus eit merci de tous , vifs e mortz ! Amen . 
